title: Henrik Dettmann

text: Toukokuussa 1997 Dettmann siirtyi Saksan maajoukkueen päävalmentajaksi kaksivuotisella sopimuksella. Myöhemmin sopimusta jatkettiin maajoukkueen hyvien pelien johdosta. Vuoden 1999 EM-kisoissa Saksa sijoittui seitsemänneksi. Dettmann aloitti Saksan joukkueen nuorentamisen ja vuoden 2001 EM-kisoissa maa varmisti paikkansa seuraavan vuoden MM-kilpailuihin. MM-kilpailuissa Saksa selviytyi lopulta pronssipeliin, jossa se voitti Uuden-Seelannin. Saavutusten myötä hänet valittiin Saksassa vuoden koripallovalmentajaksi ja Suomessa vuoden valmentajaksi. Viimeisen kerran Dettmann valmensi maata arvokisoissa vuonna 2003, jolloin Saksa oli EM-kilpailuiden yhdeksäs. Saksan, kuten Suomenkin Koripalloliiton henkilöstöt ovat ajoittain suhtautuneet Dettmanniin ja tämän valmentamistapaan nuivasti.


title: Henrik Dettmann

text: Saksan maajoukkueen jälkeen hän valmensi Saksan Bundesliigassa pelannutta Mitteldeutscheria. Seura ei onnistunut pääsemään pudotuspeleihin, mutta voitti kansainvälisissä otteluissa EuroCup Challengen mestaruuden. Kauden jälkeen seura pudotettiin talousongelmien vuoksi alasarjoihin, eikä Dettmann jatkanut joukkueen päävalmentajana. Vuonna 2004 hän teki paluun Suomen maajoukkueen päävalmentajaksi. Kaudet 2004–2006 hän valmensi pääsarjassa BS/Energy Braunschweigia. Tammikuussa 2006 joukkue oli pudonnut sarjan viimeiseksi ja seura vapautti Dettmannin.


title: Henrik Dettmann

text: Saksa-vuosien jälkeen Dettmann keskittyi maajoukkueen valmentamiseen, mutta tammikuussa 2010 Dettmann palkattiin Ranskan pääsarjan JDA Dijoniin loppukauden mittaisella sopimuksella. Seuraavan kerran Dettmann siirtyi seurajoukkueen valmentajaksi helmikuussa 2015, jolloin hän solmi turkkilaisen Beşiktaşin kanssa puolentoista vuoden sopimuksen.


title: Henrik Dettmann

text: Dettmann erotettiin Beşiktaşista lokakuussa 2015. Seura ilmoitti potkujen syyksi joukkueen alkukauden huonon menestyksen (kaksi voittoa viidestä ottelusta), mutta Dettmannin mukaan hänet häädettiin seuran sisäisten johtajanvaihdosten vuoksi, ja koska hänen valmennustyylinsä ei ollut uuden seurajohdon mieleen.


title: Henrik Dettmann

text: Kesäkuussa 2016 Dettmann siirtyi yksivuotisella sopimuksella Ranskan pääsarjassa ja EuroCupissa edelliskaudella hopeaa saavuttaneen Strasbourg IG:n päävalmentajaksi. Heikon alkukauden jälkeen hänet erotettiin lokakuussa 2016.


title: Henrik Dettmann

text: Dettmannista kertova, Saska Saarikosken kirjoittama kirja "Dettmann ja johtamisen taito" julkaistiin syyskuussa 2015.Dettmannin yksityiselämästä on kerrottu tarkemmin hänestä kertovassa kirjassa. Hän muun muassa jäi 16-vuotiaana luokalleen saatuaan todistuksensa täyteen 4-arvosanoja. Myös hänen sisaruksensa jäivät kouluaikana luokalleen. Dettmannin vasen korva on tämän oman muistelun mukaan kuusivuotiaana sairastetun sikotaudin jälkitaudin vuoksi kuuro, mikä aiheuttaa hänelle ajoittain hankaluuksia.


title: Henrik Dettmann

text: Dettmann tapasi vaimonsa, kilpauransa päättäneen tšekkiläisen maajoukkuekoripalloilijan ja nykyisen koripallovalmentajan Mirka o.s. Jarchovskán, työskennellessään Saksassa. Kauniaisissa asuvalla pariskunnalla on kaksi lasta.


title: Puutturinjärvi

text: Puutturinjärvi eli Puutturi on pieni järvi Utajärven kunnassa. Järvi sijaitsee Sanginkylässä kunnan luoteisosassa, lähellä Sanginjärveä ja siitä alkunsa saavaan Sanginjokea, joka laskee Oulujokeen Oulun Sanginsuun kaupunginosassa. Järven laskujoki on nimeltään Puutturinoja, se laskee Sanginjokeen hieman Persauskosken alapuolella


title: Puutturinjärvi

text: Järven ympärillä on Puutturi-niminen Sanginkylän sivukylä, jonne menee Puutturi-Lahtikylä -tie seututien 837:n risteyksestä. Puutturinjärven ympärillä ovat ovat mm. Lehto, Junttari, Poikala, Pekkala ja Puutturi, josta järvi on saanut nimensä. Ne sijaitsevat järven etelä-, itä- ja pohjoisrannalla, Hirsikankaan ja Puutturinkankaan reunamilla. Järvestä etelälounaaseen Isosuon takana on kaksi pienempää Puutturin kylän alueeseen kuuluvaa järveä, Ahvenlampi ja Hanhilampi. Järven länsiranta on Järvenpäänsuota. Siitä lounaaseen Tuohiselkä-nimisten kankaiden takana on Iso Karvasjärvi.


title: Alfred Abel

text: Alfred Abel (12. maaliskuuta 1879 Leipzig – 12. joulukuuta 1937 Berliini) oli saksalainen näyttelijä. Hän teki tunnetuimman esiintymisensä Fritz Langin mykkäelokuvassa "Metropolis" vuonna 1927.


title: Brigitte Helm

text: Brigitte Eva Gisela Schittenhelm (17. maaliskuuta 1906 – 11. kesäkuuta 1996) oli saksalainen näyttelijä. Hänet muistetaan parhaiten Marian roolista Fritz Langin mykkäelokuvassa "Metropolis" (1927).


title: Brigitte Helm

text: Helm sai lisäksi pääroolin muun muassa elokuvassa "Alraune" (1928). Hän muutti Natsi-Saksasta Sveitsiin eikä vanhemmalla iällään antanut elokuvauraansa liittyviä haastatteluja.


title: Brigitte Helm

text: Helm kuoli Sveitsissä 11. kesäkuuta 1996, 90-vuotiaana.


title: Gustav Fröhlich

text: Gustav Fröhlich (21. maaliskuuta 1902 – 22. joulukuuta 1987) oli saksalainen näyttelijä. Hän esiintyi jo 1920-luvun mykkäelokuvissa, mutta jatkoi uraansa vielä pitkään toisen maailmansodan jälkeen.


title: Gustav Fröhlich

text: Fröhlichin kansainvälisesti tunnetuin rooli oli Fritz Langin elokuvassa "Metropolis" (1927). Hän oli kahdesti naimisissa ja kuoli Luganossa, Sveitsissä leikkauksen jälkeen 85-vuotiaana.


title: Intialainen taidemusiikki

text: Intialainen taidemusiikki, jota kutsutaan myös nimellä intialainen klassinen musiikki, on maailman vanhimpia ja laajimpia taidemusiikkikulttuureja. Intialaisen taidemusiikin tärkeimmät elementit ovat alkaneet kehittyä jo kauan ennen meidän ajanlaskumme alkua. Intialaisen musiikin niin sanotun "suuren koulukunnan" muodostavat taidemusiikin kaksi järjestelmää, sen pohjoinen ja eteläinen suuntaus.


title: Intialainen taidemusiikki

text: Länsimaissa suuren yleisön tietoisuudessa intialaisesta taidemusiikista ovat esimerkiksi Bharata Natyam- tai Kathak-tanssien säestysmusiikista tai Ravi Shankarin tai hänen kollegansa Nikhil Banerjeen sitarinsoitto.


title: Intialainen taidemusiikki

text: Intialaisen taidemusiikin alkulähteestä ei ole varmaa tietoa, mutta jo Indus-jokilaakson kulttuurissa esiintyi arkeologisten löytöjen mukaan yksinkertaisia huiluja ja rumpuja, joilla mahdollisesti on yhteyttä nyky-Intian soittimistoon. Indus-kulttuurin musiikin sisällöstä, ja näin ollen sen yhteydestä Intian nykyiseen musiikkikulttuuriin ei ole suoraa tietoa.


title: Intialainen taidemusiikki

text: Varhaisin tunnettu historiallinen esimerkki Intian taidemusiikin teoriasta ja samalla sen käytännöstä sisältyy historiallisiin Veda-hymneihin. Neljästä Vedasta musiikkia käsittelee nimenomaan Samaveda, jonka resitointi on myös musiikillisempaa (esimerkiksi asteikoltaan kehittyneempää) kuin kolmen muun, myös laulettavaksi tarkoitetun Vedan. Kuitenkin vasta Vedojen jälkeen on kehittynyt varsinainen intialainen soittimellisempi konserttimusiikki, jonka juuret tosin myös ovat temppeleissä.


title: Intialainen taidemusiikki

text:
Yksi eniten viitattuja intialaista taidemusiikkia käsitteleviä, joskaan ei siihen rajoittuva (ks. termi "sangeet") teos on epäilemättä Bharata Natya Shastra. Tämä oletettavasti pyhimys Bharata Munin noin 100-luvulla j.a.a. kirjoittama tutkielma ("shastra") tanssitaiteesta ("natya") esittelee monia intialaisen (taide)musiikin nykyisistäkin peruskäsitteistä, muun muassa "shrutin", ja teosta pidetään yhtenä todisteena jo sen ajan intialaisen musiikin kehittyneisyydestä. Ravi Shankarin mukaan ensimmäinen merkittävä intialainen musikologi oli "Narada" - nimi, jota kantoivat monet, mutta jonka tunnetuin kantaja ja "Naradashikshan" kirjoittaja eli ensimmäisellä vuosisadalla ajanlaskumme alun jälkeen.
Merkittäviä 1900-luvun musikologeja ovat muun muassa pohjoisintialaiset V. N. Bhatkande ja V. D. Palushkar.


title: Intialainen taidemusiikki

text: Kun Intia 1000-luvun alkupuolelta lähtien joutui luoteesta lukemattomina aaltoina tulleiden islaminuskoisten kansojen hyökkäysten kohteeksi, syntyi perusta tapahtumalle, jossa Intian alkuaan hindulainen musiikkikulttuuri alkoi 1200-luvulta lähtien eriytyä kahteen omaa tietään kulkevaan osaan. Pohjoisessa uudet kulttuurivaikutteet saivat voimakasta jalansijaa, mutta eteläisin osa maata jäi pitkäksi aikaa hindulaisten ruhtinaiden hallintaan, eikä se pohjoiseen verrattuna juurikaan ottanut itseensä osia ei-hindulaisten musiikkikulttuurien elementeistä. Intialaisen taidemusiikin identiteetissä jako näkyi pohjoisen hindustanilaisen ("Hindustaanii", ) ja eteläisen karnaattisen ("Karnātak", ) tradition syntymisenä.


title: Intialainen taidemusiikki

text: Pohjoisessa musiikkiin tuli melodisia ja tyylillisiä vaikutteita lähinnä Arabiasta ja Persiasta ja musiikki muuttui aistillisemmaksi; etelässä pitäydyttiin vakavaan ja muodolliseen, mutta silti alati kehittyvään tyyliin. Nykypäivänä hindustanilainen ja karnaattinen traditio ovat kaksi elimellisesti erillistä musiikkikulttuuria, pohjoisen keskittyessä enemmän improvisoituun raagaan ja eteläisen valmiisiin sävellyksiin, joiden esitys kuitenkin sisältää aina vahvan improvisaatioelementin. Molemmat jakavat samat ainutlaatuisesti intialaiset peruskäsitteet ja ominaisuudet.


title: Intialainen taidemusiikki

text: Kaikkien aikojen tärkeimpänä pohjoisintialaisena muusikko-säveltäjänä pidetään 1500-luvulla elänyttä Miyan Tansenia. Tansen vaikutti mogulihallitsija Akbarin hovissa ja oli käännynnäismuslimi, vaikka islaminuskoiset hallitsijat eivät monesti (tunnetuimpia poikkeuksia Shah Jahanin poika ja kuvainraastaja Aurangzeb) tehneetkään eroa muslimi- ja hindulaisten taiteilijoiden välillä. Tansen oli Akbarin hovin arvostetuimpia muusikoita ja on säveltänyt lukuisia raagoja, joista monet kantavat hänen nimeään ("Miyan ki Todi", "Miyan ki Malhar", jne.). Tansenin kuoleman jälkeen elämään jäi kaksi pohjoisintialaisen musiikin koulukuntaa, "Rababiya-gharana" (pojan Bilas/Vilas Khan johdolla) ja "Beenkaar-gharana" (Saraswati-tyttären johdolla).


title: Intialainen taidemusiikki

text: Eteläisessä Intiassa vaikutti 1700-luvun lopulta 1800-luvun puoliväliin ns. "Trimurti", karnaattisten säveltäjien "kolminaisuus", johon kuuluivat, yleisesti tässä järjestyksessä, pyhimyksenä pidetty ("Swami") Thyagaraja (1767–1847), Muttuswami Dikshitar (1775–1835) sekä Shyama Shastri (1763–1827). Nämä kolme säveltäjää muodostavat Etelä-Intian taidemusiikin sävellystuotannon rungon. Ainakin yhden Thyagarajan sävellyksen esittämistä on sanottu karnaattisen musiikin konsertin ytimeksi, ja tällaisen teoksen esitys saattaa improvisaatioineen venyä tunninkin mittaiseksi. Dikshitarin sävellysten on sanottu olevan Thyagarajan sävellyksiä aistikkaampia ja polveilevampia. Tärkeitä säveltäjiä olivat myös "karnaattisen musiikin isä" Purandara Dasa (1484–1564), joka sävelsi joidenkin väitteiden mukaan elämänsä aikana jopa yli 450 000 laulua (josta osa oli alkeisoppimääräksi tarkoitettua ei-konserttimusikkia, ks. myöh.), sekä Travancoren maharadža Swathi Tirunal (1813–1846), joka lyhyestä iästään huolimatta ehti tulla merkittäväksi säveltäjähahmoksi.


title: Intialainen taidemusiikki

text: Epäilemättä arvostetuin Hindustanimusiikin vaikuttajahahmo 1900-luvulla oli 1862 Bengalissa syntynyt ("Ustad") Allauddin Khan (ei tule sekoittaa niin ikään pohjoisintialaiseen muusikko Alladiya Khaniin). Allauddin Khan liittyi poikana kiertävien muusikoiden seurueeseen ja pääsi lopulta Rampurin maharadžan hoviin. Oltuaan muusikkona hovissa jonkun aikaa hän päätti täydentää opintonsa hakeutumalla ajan kuuluisimman "beenin", vinan taitajan ja Miyan Tansenin Beenkaar-gharānān suoran jatkajan Ustad Wazir Khanin oppiin.


title: Intialainen taidemusiikki

text: Allauddin Khan oli paitsi intialainen säveltäjä, muusikko ja multi-instrumentalisti, joka hallitsi intialaisten soittimien lisäksi lukuisia länsimaisia instrumentteja, myös arvostettu "guru", opettaja, joka on kouluttanut poikansa ja tyttärensä (Ravi Shankarin ensimmäinen vaimo, surbaharin soittaja ja guru Annapurna Devi) lisäksi myös muun muassa sitaristit Ravi Shankarin ja Nikhil Banerjeen. Allauddin Khanin pääsoitin oli sarod ja yksi tärkeä hanke itse kouluttamansa ja johtamansa Maihar band.


title: Intialainen taidemusiikki

text: Ravi Shankarin ystävänä paremmin tunnettu amerikkalainen viulisti-kapellimestari Yehudi Menuhin toi vuonna 1955 intialaisen sarodistin, Allauddin Khanin pojan, Ali Akbar Khanin (1922–2009) Amerikkaan esiintymään. Kolme konserttia käsittäneen kiertueen lisäksi levytettiin myös ensimmäinen intialaista taidemusiikkia sisältävä levy. Menuhinin kerrotaan myöhemmin sanoneen, että Ali Akbar Khan on ”maailman paras [tällöin elossa oleva] muusikko”. Ali Akbar Khan on yhtenä suurimmista 1900-luvun intialaisen musiikin mestareista pidetty instrumentalisti-säveltäjä ja tehnyt Ravi Shankarin tavoin musiikkia myös muun muassa moneen elokuvaan.


title: Intialainen taidemusiikki

text: Merkittäviä 1900-luvun pohjoisintialaisia instrumentalisteja ovat myös vuosisadan taitavimmat sitarinsoittajat. Ravi Shankar, Vilayat Khan ja Nikhil Banerjee ovat kaiketi kolme heistä arvostetuinta (Vilayat Khania (1928–2004) pidetään kaikkein merkittävimpänä sitarin taitajana heti kansainvälisesti tunnetuimman sitaristin Ravi Shankarin (1920–) jälkeen). Ravi Shankar on paitsi kenties kaikkien aikojen kansainvälisesti tunnetuin intialainen muusikko, myös yhdysvaltalaisen viulisti Yehudi Menuhinin avustuksella tärkein yksittäinen intialaisen taidemusiikin maailmanlaajuisesta tunnettuudesta vastaava henkilö. Nikhil Banerjee (1931–1986) oli Ravi Shankarin "guru bhai", oppilas saman opettajan alaisuudessa, sekä lapsitähtenä uransa All India Radiossa (AIR) aloittanut ja etenkin ulkomailla hyvin tunnettu muusikko.


title: Intialainen taidemusiikki

text: Kuuluisimmaksi intialaisen taidemusiikin levytykseksi on mainittu 1960-luvulla ensi kertaa julkaistu instrumentaalilevy "Call Of The Valley", jossa soittavat Hariprasad Chaurasia (bambuhuilu bansuri), Brijbhushan Kabra (slidekitara), Shivkumar Sharma (santur) ja Marikrao Popatkar (tabla). H. Chaurasia on epäilemättä tunnetuin intialainen huilisti, Shivkumar Sharma niin ikään soittimensa tunnetuin edustaja ja edesmennyt Ali Akbar Khanin oppilas B. Kabra edellisen tavoin instrumenttinsa pioneeri intialaisessa taidemusiikissa (nykyisin tunnetuin intialainen kitaristi on Kabran oppilas Debashish Bhattacharya).


title: Intialainen taidemusiikki

text: Tunnetuin 1900-luvulla vaikuttanut pohjoisintialainen laulaja on Lata Mangeshkar, joka on esiintynyt lukemattomien hindi-elokuvien playback-laulajana ja on Guinnessin ennätysten kirjassa eniten levyttäneenä laulajana. Nimenomaisesti taidemusiikkiin erikoistuneista naislaulajista merkittävä on esimerkiksi Gangubai Hangal. Tunnetuimpia Hindustanimusiikin miespuolisia laulajia on 1922 syntynyt Bhimsen Joshi, duoista mainittakoon dhrupad-tyylin elvyttäjät Dagar Brothers.


title: Intialainen taidemusiikki

text: Kenties tärkein 1900-luvun lopun intialainen laulajatar oli eteläintialaisen perinteen edustaja, rouva M. S. Subbulakshmi (1916–2004). Hän nautti kotimaassaan jopa M. K. Gandhin taholta erittäin suurta suosiota, mutta oli myös muun muassa UNESCOn Kansainvälisen musiikkineuvoston kunniajäsen. Naismuusikot ovat etenkin devadasien ajoista olleet Intiassa yleisiä, mutta suurin osa heistä on ollut, ja on, laulajia. Subbulakshmia historiallisessa mielessä kenties vielä tärkeämpiä eteläintialaisia 1900-luvun musiikinesittäjiä olivat laulajatar Bangalore Nagarathnammal (1878–1952) sekä 1860-luvulla syntynyt vinansoittaja Veena Dhanammal, joka oli epäilemättä aikansa merkittävin, arvostetuin ja tunnetuin intialaisen taidemusiikin piirissä vaikuttanut nainen.


title: Intialainen taidemusiikki

text: Merkittäviä melodisia solisteja ovat 1931 syntynyt viulisti M. S. Gopalakrishnan (yleisesti "MSG"), joka Ali Akbar Khanin tavoin sai ylistysarvion Yehudi Menuhinilta, ja jota pidetään Intiassa viulistien korkeimpaan huippuun kuuluvana. Huilisteista mainittakoon N. Ramani, ja niin ikään hyvin tunnettu K. S. Gopalakrishnan. Rumpaleista tärkeitä ovat esimerkiksi mridangaminsoittaja Palghat Raghu ja ghataminsoittajat V. Suresh, S. Karthick ja John McLaughlinin kanssa esiintyneestä Shakti-yhtyeestä tunnettu T. H. "Vikku" Vinayakram. Erikoisuus, ja mestari omalla tavallaan on intialaisittain modifioidun mandoliinin soittaja U. Srinivas, joka on niin kotimaassaan kuin maailmanlaajuisesti tunnettu ja arvostettu. Mieslaulajia ovat muun muassa veljesduo Hyderabad Brothers.


title: Intialainen taidemusiikki

text: Intiassa soittimet jaetaan neljään pääryhmään sen perusteella, miten niiden ääni muodostuu. Vanhimpia intialaisia soittimia ovat todennäköisesti erilaiset lyömäsoittimet sekä huilut. Nykyisin taidemusiikissa arvostetaan ihmisäänen jälkeen eniten tiettyjä kalvollisia lyömäsoittimia, luuttumaisia kielisoittimia, bambuhuiluja, sekä (etelässä) viulua.


title: Intialainen taidemusiikki

text: Hindustanimusiikissa suosituimmat soittimet ovat pitkäkaulaluuttu sitar sekä rumpupari tabla. Suosittu on myös sylissä pidettäen soitettava luuttu sarod sekä mahdollisesti maailman vaikeimmin hallittaviin kuuluva jousisoitin sarangi. Kaikkia näitä soittimia, etenkin sitaria ja sarodia, käytetään myös soolosoittimina.


title: Intialainen taidemusiikki

text: Karnaattisen musiikin tärkeimpinä pidetyt soittimet ovat rumpu mridangam, Vina-luuttu ja Euroopasta noin 1700-luvulla maahan rantautunut viulu. Lisäksi bambuhuilulla (kulal), jota kahden viimeksi mainitun tavoin käytetään sekä säestys- että soolosoittimena, on tärkeä rooli.


title: Intialainen taidemusiikki

text: Intialaisen musiikinteorian lähtökohtana voitaneen pitää hindulaista maailmankaikkeuden perimmäiseen luonteeseen liittyvää käsitystä, jonka mukaan "ääni on Jumala" ("Nada Brahma"), eli todellisuuden syvin olemus on musiikin keinoin saavutettavissa. Tähän liittyen intialainen, eli lähtökohdiltaan hindulainen musiikkitiede erottaa kaksi erilaista maailmassa esiintyvän äänen tyyppiä: "ahata nada" (=syttynyt ääni) ja "anahata nada" (=syttymätön ääni). Ensiksimainittu viittaa ihmiskorvan kuultavissa oleviin, ts. luonnon ääniin, ja jälkimmäinen ikään kuin "ikuiseen ääneen", jonka voivat havaita vain henkisesti kaikkein harjoittuneimmat olennot. Musiikki kuuluu luonnollisesti edelliseen ryhmään.


title: Intialainen taidemusiikki

text: Intiassa musiikki on, yleisesti, kaikkein tärkeimpänä pidetty taidemuoto, mutta sitä ei kuitenkaan taiteena luokitella täysin muista taiteista erilleen: intialaisessa taideterminologiassa on peruskäsite "sangeet", joka viittaa kollektiivisesti vokaali- ja instrumentaalimusiikkiin sekä tanssiin. Johtava intialainen esittävän taiteen korkeakoulu onkin nimeltään Sangeet Natak Akademi ("natak" = draama).


title: Intialainen taidemusiikki

text: Intialaisen musiikin tärkeimpänä pidetty elementti on epäilemättä melodia, vaikkakin toinen intialaisen musiikin osanen, rytmi on myös erittäin pitkälle kehittynyttä. Melodiaa hallitsee käsite "raaga" ja rytmiä "taala", harmonia rajoittuu muutamaan esitettävän kappaleen edetessä paikallaan pysyvän äänen urkupisteeseen. Intialainen musiikinteoria ei tunne harmonian käsitettä lainkaan.


title: Intialainen taidemusiikki

text: Melodian teoreettinen perusta alkaa käsitteestä "sargam", joka viittaa asteikon seitsemään eri säveleen (shadjam ("sa"), rishabham ("ri"), gandharam ("ga"), madhyamam ("ma"), pancham ("pa"), dhaivatham ("dha") ja nishadham ("ni")). Ensimmäistä ja viidettä sävelastetta lukuun ottamatta jokaisella sävelellä on käytännössä kaksi vaihtoehtoista muotoa, muodostaen näin kahdentoista mahdollisen sävelen joukon oktaavin sisällä. Analyyttisiä tarkoituksia varten sargamin sävelet luokitellaan kahteen "tetrakordiin", "poorva-angaan" ("sa"–"ma") ja "uttarangaan" ("pa"–"sa"). "Sargam" viittaa myös muun muassa laulutapaan, jossa lyyrisenä materiaalina käytetään sargam-asteikon sävelten nimiä.


title: Intialainen taidemusiikki

text: Raagan () käsite on intialaisen taidemusiikin käsitteistä kenties kaikkein tärkein, mutta myös hankala määritellä. Raagaa on länsimaisissa teksteissä kuvattu intialaisen melodiikan modaaliseksi ilmiöksi, joka hahmottuu konkreettisesti improvisaation kautta. Intialaiset itse määrittelevät raagan muun muassa "siksi joka värjää mielen" ("Rangayati iti Ragah") tai "melodiseksi ääneksi, joka on miellyttävä" , mutta tämän sielullisen vaikutuksen lisäksi raagaa voidaan määritellä myös lukuisin täsmällisin ilmaisuin.


title: Intialainen taidemusiikki

text: Jokaisen raagan tärkein ominaisuus niin pohjoisessa kuin etelässä on ns. nousevan ("arohana") ja laskevan ("avarohana") sävelkulun hahmottaminen. Niin nousevassa kuin laskevassa kuviossa on monesti seitsemän säveltä, mutta kummassa tahansa, tai kummassakin voi olla säveliä viidestä seitsemään. Arohana ja avarohana voivat lisäksi edetä ei-lineaarisesti (->"vakra swara") ja ulottua joskus jopa oktaavin ylä- tai alapuolelle. Joskus raagassa voi kokonaisuutena olla oktaavin sisällä alle viisi tai yli seitsemän, jopa kaksitoista eri säveltä. Raagan asteikon noudattaminen on raagaa esitettäessä käytännössä ehdotonta: asteikkoon kuulumattoman nuotin ("vivadi") soiminen katsotaan raagaan kuuluvan tunnetilan pilaajaksi. Hallittu kromatiikka on kuitenkin joittenkin raagojen esityksessä sallittua.


title: Intialainen taidemusiikki

text: Muita elementtejä ovat muun muassa raagan asteikon tärkein nuotti (h. "vadi", myös "amsasvara", "avainnuotti") ja sitä täydentävä nuotti (h. "samvadi"), aloittava nuotti (k. "graha svara"), luonteenomainen musiikillinen fraasi (h. "pakad" / k. "sanchara", "prayoga") ja raagan esitysaika vuorokauden sisällä (h. "prahar" = päivän tai yön neljännes) tai vuoden aikana. Pohjoisintialaisessa terminologiassa esiintyy myös termi "chalan", jolla tarkoitetaan eräänlaista tiivistelmää raagan melodisesta ajatuksesta, mutta ei kuitenkaan esimerkkiä raagan kattavasta esityksestä.


title: Intialainen taidemusiikki

text: Raagan tärkeimmäksi tehtäväksi intialaisessa traditiossa katsotaan tietyn ennaltamäärätyn tunnetilan ("rasa") synnyttäminen jokaisessa, joka kyseessäolevan raagan esityksen kuulee. Rasa-tunnetiloja on kaiken kaikkiaan yhdeksän erilaista (""navarasa"", järjestyksessä: "shringara" = romanttis-eroottisuus, "hasya" = koomisuus, "karuna" = eetoksellisuus, myötätuntoisuus, "rudra" = hurjistuneisuus, "viira" = sankarillisuus, "bhayanaka" = pelokkuus sekä "adbhuta" = hämmentynyt ihastuneisuus, "shanta" = pyhyydellisyys, jonka lisäksi puhutaan raagan tunnelmasta ("ragabhava"), raagan kokonaisluonteesta. Rasan sanotaan kumpuavan raagan asteikon ominaisuuksista, mutta tavalla esittää on välttämätön rooli raagaan kuuluvan tunnetilan välittämisen onnistumisessa.


title: Intialainen taidemusiikki

text: Raagan yksi erityisyys on intialainen mikrointervalli, "shruti". Mikrointervalleja on kirjattu olevan lukumäärältään kymmenen ja useiden kymmenien välillä, useimmiten kuitenkin 22, mutta niitä ei koskaan pidetä asteikon osana, vaan ne on varattu korostamaan tiettyä asteikon säveltä tietyssä, ennaltamäärätyssä paikassa. Shruti voi myös merkitä mittaa, jolla asteikon säveltä korotetaan tai alennetaan.


title: Intialainen taidemusiikki

text: Raaga voitaneen yhdellä suppealla tavalla määritellä eräänlaiseksi tietyn tunnetilan herättämään tarkoitetuksi, ennaltaopittua sävelmateriaalia sisältäväksi, improvisoiden esitettäväksi, pitkälle teoretisoiduksi melodiseksi ajatukseksi, jonka käytännön toteutumisessa koulukunnalla ja esittäjän "gurun" näkemyksellä on merkittävä rooli.


title: Intialainen taidemusiikki

text: Intialaisessa taidemusiikissa melodian perustana olevaa raagan määritelmää huomattavasti selkeämpi on taalan, rytmisyklin käsite. Pohjoisessa ja etelässä, aivan kuten raagojenkin kohdalla, on omat taalansa, joista pohjoisessa tunnetuin on 16-iskuinen ja nelijakoinen Tintaal, ja etelässä kahdeksan iskun mittainen Aadi Thaalam (4 + 2 + 2 iskua). Vaikka länsimaisen onkin suhteellisen helppo kiinnittyä näiden rytmisyklien "teoreettiseen" sykkeeseen, on Intiassa myös monia perusrakenteeltaankin hyvin vaikeita, vajaitakin tahdinosia sisältäviä ja epätasaisesti aksentoituja taaloja. Taala on kuitenkin perusmuodossaan melko yksinkertainen ja matemaattisen selkeä kokonaisuus, jonka teorian hahmottamiseen ei vaadita länsimaiselta kuulijalta läheskään raagan ominaisuuksien sisäistämiseen vaadittavaa keskittyneisyyttä.


title: Intialainen taidemusiikki

text: Taalan perusosasia ("anga") ovat taalan ensimmäinen isku "sam(am)", kierto (hindustan) "avartaan", tahti (hindustan) "vibhag" ja isku (hindustan "matra" / karnaattisessa "aksharā". Karnaattisessa traditiossa on lisäksi peruskäsitteet (niin ikään "anga"-käsitteen alla) "laghu", "drutam" ja "anudrutam", jotka ovat yleisimmän, 35 (=5 x 7) eri taalaa sisältävän järjestelmän (Suladi Sapta (=7) Thaala) syklien rakennusosasia. Lisäksi karnaattisessa perinteessa on niin sanottuja "Chāpu"-taaloja, joista tunnetuimmat "Khanda" (5 iskua) ja "Misra" (7 iskua). "Chāpu Taalan" jokainen isku voidaan myös jakaa pienempiin osiin.


title: Intialainen taidemusiikki

text: Jokaisella taalalla on tietty määrä iskuja, jotka on jaettu tahteihin niin, että tahdin ensimmäinen isku on aina aksentoitu (hindustan: "tali") tai nonaksentoitu (hindustan: "khali"). Taalan tärkein ja voimakkaimmin aksentoitu isku on "sam", joka kuitenkin joissain poikkeustapauksissa (Hindust. "Rupaktaal") saattaa olla nonaksentoitu. Säännön mukaan käytännössä kaikki rumpalin esityksessä improvisoimat kadenssit (esimerkiksi hindustan: "tiihai", karnaattisessa "mora") päättyvät "sam"-iskulle.


title: Intialainen taidemusiikki

text: Intialaisessa taidemusiikissa on paitsi rytmisoittimin säestettyä tai säestämätöntä raagaa, myös "varsinaisia" sävellyksiä. Intialaiset sävellykset (elokuvamusiikkia, "filmi git", lukuun ottamatta) erovat kuitenkin länsimaisen taidemusiikin sävellyksistä etenkin siinä, että niiden esityksiin sisältyy voimakkaana elementtinä improvisaatio. Intialaisessa musiikissa esittäjä on toisin sanoen aina myös säveltäjä, ja melodinen solisti – niin ikään kurinalaisesti opetellun perinteen pohjalta improvisoivan lyömäsoittajan säestyksellä – käyttää niin pohjoisessa kuin etelässä kenties suurimman osan konsertista teemoja varioimalla ja täydentämällä. Intialaisen taidemusiikin sävelmät ovat useimmiten lauluja, myös silloin kun niitä on tapana esittää instrumentaalisesti.


title: Intialainen taidemusiikki

text: Karnaattisen musiikin sävelmät, erotuksena raagoille, ovat tärkeämmässä osassa esityskäytäntöä kuin Hindustanimusiikissa. Edellisessä myös sävellysten - ja sävellystyyppien - määrä lienee suurempi. Karnaattisia tanssisäestyskappaleita ovat "tillaanat" (Intian tunnetuimpaan, Bharata Natyam - tanssiin) ja "padamit", muita sävellyksiä "gitat" (harjoituslaulut), "varnamit" (lauluetydit, konsertin avauskappaletyyppi), kritit (tärkein sävellystyyppi), "swarajatit" (harjoituskappaleita), "jatiswaramit" (harjoituskappaleita) ja "jaavalit" (eroottisesti vihjailevia lauluja). Kaikkia etydinomaisia sävellyksiä ("abhayasa gana") esitetään konserteissa, lukuun ottamatta koulutuksen aloittavia gita-kappaleita. Jokaisessa konsertissa esitetään kuitenkin myös varsinaisia konserttikappaleita ("sabha gana"), joista ainakin yksi on kriti. Kritin esitys kestää usein yli puoli tuntia, ja sitä onkin verrattu intensiteetiltään ja kestoltaan länsimaiseen sinfoniaan.


title: Intialainen taidemusiikki

text: Hindustanimusiikin sävellysmuodot ovat harvalukuisempia kuin etelässä, mutta myös pohjoisessa monilla sävellystyypeillä on hyvin voimakas asema. Kaikkein arvokkaimpia sävellyksiä ovat satoja vuosia vanhat "prabandha"-tyylistä polveutuvat "dhrupadit", joita esitetään useimmin laulettuna. Dhrupadin seuraaja on "khayāl/khyāl" (), joka on nykyisin Pohjois-Intian tärkein sävellysmuoto, ja kuten edeltäjänsä, myös tapa esittää raaga. Khayāl-sävellystä esiintyy kahta muotoa, nopea, kevyt "chhotā () khayāl" ja hidas, arvokkaampi "barā () khayāl".


title: Intialainen taidemusiikki

text: Luettelo joistakin helposti saatavilla olevista intialaisen taidemusiikin CD-julkaisuista:


title: Mike Krzyzewski

text: Michael William "Mike" Krzyzewski (s. 13. helmikuuta 1947 Chicago, Illinois) on yhdysvaltalainen koripallovalmentaja.


title: Mike Krzyzewski

text: Krzyzewski on toiminut Duken yliopiston miesten koripallojoukkueen päävalmentajana vuodesta 1980. Vuonna 2001 hänelle myönnettiin paikka Basketball Hall of Famessa.


title: Mike Krzyzewski

text: Krzyzewski valittiin lokakuussa 2005 valmentamaan Yhdysvaltain koripallomaajoukkuetta vuoden 2008 Pekingin kesäolympialaisia varten. Hän jatkoi tehtävässä myös seuraavissa kesäolympialaisissa Lontoossa 2012. Yhdysvallat voitti molemmissa turnauksissa suvereenisti kultaa tähtisikermällään, johon kuuluivat muun muassa LeBron James sekä Kobe Bryant. Yhdysvallat jatkoi kultaputkeaan myös Rio de Janeiron kesäolympialaisissa 2016.


title: Henke Forss

text: Henrik "Henke" Forss on ruotsalainen muusikko Göteborgista. Hän on Dawn- and Retaliation-yhtyeiden laulaja, minkä lisäksi hän on esiintynyt In Flamesin Subterranean-EP:llä.


title: Sebastian Gripenberg

text: Odert Sebastian Gripenberg (8. maaliskuuta 1850 Kurkijoki – 12. heinäkuuta 1925 Helsinki), vapaaherra, oli suomalainen arkkitehti, senaattori ja pankinjohtaja.


title: Sebastian Gripenberg

text: Gripenberg sai ensin sotilassuvun perinteiden mukaisesti sotilaskoulutuksen ja suoritti myös sotilasinsinööriopintoja Pietarissa, mutta sotilasura ei kiinnostanut, ja hän opiskeli arkkitehdiksi aluksi Helsingin polyteknillisessä koulussa, myöhemmin Itävallassa. Hän toimi ensin yksityisarkkitehtina 1879–1908, mutta myöhemmin hänestä tuli yleisten rakennusten ylihallituksen pääjohtaja (1887–1904). Hän oli ajatusmaailmaltaan fennomaani ja suunnitteli arkkitehtina suomenkielistä kulttuuria edustavia rakennuksia, aluksi jopa maksutta. Senaattorinura jäi vain vuoden mittaiseksi, ja hän siirtyi loppu-uransa ajaksi pankkialalle Helsingin Suomalaisen Säästöpankin johtajaksi.


title: Sebastian Gripenberg

text: Gripenbergin vanhemmat olivat senaattori, vapaaherra Johan Ulrik Sebastian Gripenberg ja Maria Loviisa Örnberg. Hänen puolisonsa oli Hilma Johanna Lindfors. Hänen sisarensa oli tunnettu naisasianainen Alexandra Gripenberg. Gripenbergeillä oli kolme lasta, tanssitaiteilija Margarita Maria (Maggie) (1881–1976), laivainsinööri Hans Henrik Sebastian (1882–1966) ja Aili Johanna Elisabet von Freymann (1885–1945).


title: Sebastian Gripenberg

text:
Gripenberg suunnitteli yli 60 rakennusta
Asuintaloja:


title: Héctor Elizondo

text: Héctor Elizondo (s. 22. joulukuuta 1936) on yhdysvaltalainen näyttelijä. Hän on esiintynyt useissa elokuvissa, minkä lisäksi hän on tehnyt äänirooleja animaatioihin, näytellyt teatterissa ja vieraillut televisiosarjoissa. Hän on esiintynyt useissa Garry Marshallin ohjaamissa elokuvissa, esimerkiksi "Ei mitään yhteistä", "Morsian karkuteillä", "Pretty Woman" ja "Prinsessapäiväkirjat". Televisiossa Elizondon pitkäaikaisin rooli oli sarjassa "Chicagon lääkärit", josta hän voitti Emmy-palkinnon. Muita roolisuorituksia hänellä on ollut muun muassa "Columbossa", "Monkissa" ja "Beverly Hills kyttä 3:ssa".


title: Héctor Elizondo

text: Elizondon isä oli baski ja äiti Puerto Ricosta, mutta hän itse on syntynyt ja kasvanut New Yorkissa. Hänellä on yksi poika ensimmäisestä avioliitostaan.


title: Mehmed Paša Sokolovićin silta

text: Mehmed Paša Sokolovićin silta ( ja Мост Мехмед-паше Соколовића, "Most Mehmed-paše Sokolovića", ) on Drinajoen ylittävä kiviholvisilta Višegradin kaupungissa Serbitasavallassa, Bosnia-Hertsegovinassa. Vuonna 1577 valmistuneen sillan suunnitteli suurvisiiri Mehmed pašša Sokolovićin pyynnöstä osmaniarkkitehti Sinan. Silta on ollut vuodesta 2007 Unescon maailmanperintökohde.


title: Mehmed Paša Sokolovićin silta

text: Drina virtaa Višegradin kohdalla lounaasta koilliseen, joten joen vasen ranta on sillan luoteis- ja oikea ranta kaakkoispuolella. Silta on edustava esimerkki osmanien ajan arkkitehtuurista ja rakennustaidosta. Se muodostuu yhdestätoista 11–15 metriä pitkästä holvikaaresta sekä rampista, jota pitkin sillalle noustaan Drinan vasemmalta rannalta. Sillan kokonaispituus on lähes 180 metriä. Se on Sinanin mestarityö, jota voi verrata samaan aikaan Italiassa kukoistaneeseen renessanssiin.


title: Mehmed Paša Sokolovićin silta

text: Silta tunnetaan myös Nobel-palkitun kirjailijan Ivo Andrićin teoksesta "Drina-joen silta".


title: Mehmed Paša Sokolovićin silta

text: Mehmed Paša Sokolovićin silta sijaitsee Višegradin kaupungissa, joka on lähes keskellä samannimistä kuntaa. Silta ylittää Drina-joen, jonka alkulähteelle on matkaa noin 93 kilometriä. Valtatie Sarajevosta Užiceen kulkee Višegradin halki, ja ennen vuotta 1991, jolloin uusi silta valmistui, tien autoliikenne ylitti Drinan Mehmed Paša Sokolovićin sillan kautta. Silta sijaitsee kapeassa laaksossa, joka kapenee 400 metrin päässä sillasta kanjoniksi.


title: Mehmed Paša Sokolovićin silta

text: Višegradin keskusta sijaitsee Drinan oikealla rannalla sillan läheisyydessä. Noin puolen kilometrin etäisyydellä sillasta on Višegradin hallinnollinen keskus. Sillan vasen ranta on jyrkkäreunainen, minkä takia siellä ei ole rakennuksia. Valtatie Sarajevosta ja Rogaticasta ohittaa sillan sen vasemmalta rannalta ja jatkaa kohti uutta siltaa.


title: Mehmed Paša Sokolovićin silta

text: Višegradin sillan rakentamisesta teki päätöksen Mehmed pašša Sokolović, joka oli osmanien suurvisiirinä kolmen sulttaanin aikana. Sillan perimmäisenä tarkoituksena oli olla Sokolovićin kunnianosoitus omalle synnyinseudulleen. Vallanpitäjät rakennuttivat usein tällaisia rakennelmia valtansa symboliksi, mutta silta oli tärkeä myös liikenneväylänä, sillä se yhdisti Tonavan tasangot Sarajevoon ja edelleen Adrianmeren rannalle Ragusaan.


title: Mehmed Paša Sokolovićin silta

text: Sillan rakentaminen osui Suleiman Suuren kauden jälkeiseen osmanien valtakunnan huippuaikaan. Mehmed pašša Sokolović pyysi hovin pääarkkitehti Sinania suunnittelemaan sillan. Sinan oli jo suunnitellut Sokolovićin pyynnöstä useita moskeijoita, siltoja ja hallintorakennuksia Istanbuliin ja muualle Eurooppaan. Višegradin siltaa rakennettiin 1571–1577, ja rakennustyöt vaativat huomattavan määrän työvoimaa ja taloudellisia varoja.


title: Mehmed Paša Sokolovićin silta

text: Siltaa käyttivät sen valmistumisen jälkeen härkä- ja hevosvetoiset vaunut, jalankulkijat, taisteluvaunut, hevosmiehet, kauppiaat ja armeija.


title: Mehmed Paša Sokolovićin silta

text: Višegrad sijaitsi keskiajalla strategisesti merkittävässä paikassa, sillä asutuskeskus oli kasvanut kauppareitin varrelle. Kaupunki oli kauppakaravaanien välietappi, ja lisäksi matkaajia pystyttiin valvomaan asutuskeskuksesta. Višegradissa oli 1500-luvun alkupuoliskolla käytössä Drinan ylittävä puinen silta. Sillan merkitys oli suuri, sillä Višegradin kohdalla se palveli osmanien valtakunnan taloutta ja laajentumissuunnitelmia. Silta oli merkittävä kulkureitti Drinan yli, ja se yhdisti Bosnian Serbiaan. Se oli ainoa pysyvä silta Drinan ylä- ja keskijuoksulla. Višegradin kaupunki kehittyi lopulta sillan ympärille joen oikealle rannalle.


title: Mehmed Paša Sokolovićin silta

text: Sillan vaurioista tai korjaustöistä 1500-luvulta 1800-luvun lopulle ei ole juurikaan kirjallista tietoa. Ainoa maininta on turkkilaiselta matkailijalta Evliya Çelebiltä, joka kirjoittaa matkakertomuksessaan, että siltaa oli korjattu vuonna 1625. Seuraavan kerran siltaa tiettävästi kunnostettiin vuosina 1873–1875.


title: Mehmed Paša Sokolovićin silta

text: Vuonna 1896 Drina tulvi 15,4 metriä normaalin pinnankorkeutensa yläpuolelle, jolloin tulvaveden pinta oli 1,6 metriä siltakannen yläpuolella. Silta ei kuitenkaan kärsinyt suuria vaurioita, sillä vain sen kaide tuhoutui. Itävalta-Unkarin virkamiehet tutkivat sillan vuonna 1911. Heidän tutkimuksissaan paljastui, että eroosio oli vahingoittanut sillan puisia perustuksia. Samana vuonna sillan perustuksia kunnostettiin ja sillan tukemiseksi pylväisiin tehtiin pieniä korjauksia.


title: Mehmed Paša Sokolovićin silta

text: Silta oli merkittävä myös sotilaalliselta kannalta, sillä se sijaitsi Itävalta-Unkarin rajaseudulla lähellä Serbian kuningaskuntaa. Itävalta-Unkarin armeija miinoitti sillan vuonna 1911. Vetäytyessään Višegradista 1914 se tuhosi yhden sillan pilareista estääkseen serbien etenemisen Drina-joen yli. Silta tuettiin tilapäisesti teräsrakenteella. Seuraavana vuonna serbiarmeija tuhosi sillasta vielä toisen pilarin. Alkuperäiseen asuunsa silta palautettiin vuosina 1939–1940. Siihen saakka silta oli tuettu rautarakenteella, niin että siltaa voitiin käyttää liikenneväylänä.


title: Mehmed Paša Sokolovićin silta

text: Toisen maailmansodan aikana lokakuussa 1943 saksalaiset tuhosivat kolmannen, neljännen, viidennen ja kuudennen pilarin, ja sen seurauksena viisi kaarta tuhoutui täysin. Tuhotut kaaret rakennettiin uudelleen 1950–1952 ehjinä säilyneiden kaarien mallin mukaan.


title: Mehmed Paša Sokolovićin silta

text: Silta on ollut vuodesta 1951 valtion suojelukohde ja vuodesta 1962 Bosnia-Hertsegovinan kulttuurimuistomerkki.


title: Mehmed Paša Sokolovićin silta

text: Sillan rakenne ei ollut paras mahdollinen autoliikenteelle, sillä sillalle johtava ramppi oli suorassa kulmassa siltaan nähden. Tästä syystä sillan ja rampin yhtymäkohdan reunakiveys poistettiin vuonna 1952 alkuperäisestä paikastaan, jotta autoilijoiden ei enää tarvinnut tehdä jyrkkää käännöstä sillalle noustessaan.


title: Mehmed Paša Sokolovićin silta

text: Vuonna 1966 valmistunut Bajina Baštan voimalaitos ja vuonna 1989 valmistunut Višegradin voimalaitos ovat suhteellisen lähellä siltaa, ja ne ovat vaikuttaneet Drinan virtaukseen. Drina virtasi vuolaasti Višegradin ohi sillan rakentamisen aikana. Voimalaitokset ovat kuitenkin nostaneet Drinan pintaa, ja muuttaneet sen virtauksen huomattavasti rauhallisemmaksi. Korkeamman vedenpinnan takia sillan rakenteet eivät ole enää yhtä hyvin nähtävissä. Lisäksi voimalaitokset aiheuttavat virtauksen päivittäisen vaihtelun, sillan pylväät ovat joutuneet aaltojen ja jatkuvasti vaihtelevien olosuhteiden armoille, mikä heikentää pylväiden kivien ominaisuuksia, ja tekee ne alttiimmiksi eroosiolle.


title: Mehmed Paša Sokolovićin silta

text: Vuonna 1977 havaittiin, että autoliikenne, jota oli noin 10 000 kulkuneuvoa vuorokaudessa, oli uhka sillan kunnolle. Sillan kunnostuksesta tehtiin havaintojen pohjalta kaksiosainen suunnitelma. Ensiksi vuonna 1979 ajo- ja kävelytie eristettiin, jotta kosteus ei pääsisi tunkeutumaan sillan sisäosiin. Toiseen vaiheeseen kuuluivat viidennen, kuudennen ja kahdeksannen pylvään perustusten kunnostustyöt. Kunnostusten tarkoituksena oli laajentaa perustuksia peruskallioon, jotta suuri osa sillan taakasta siirtyisi suoraan kallioon. Rahojen puutteen takia kunnostus jäi kuitenkin keskeneräiseksi. Vuonna 1992 aloitettu toisen pylvään kunnostus jäi myös kesken samasta syystä.


title: Mehmed Paša Sokolovićin silta

text: Autoliikenne siirrettiin jo vuonna 1986 pois Mehmed Paša Sokolovićin sillalta käyttämään uutta ajoneuvosiltaa, joka oli valmistunut 1,5 kilometrin päähän alavirran suuntaan. Samalla sillan ja rampin välinen reunakiveys palautettiin alkuperäiseen paikkaansa, josta se oli poistettu yli 30 vuotta aiemmin.


title: Mehmed Paša Sokolovićin silta

text: Vuosina 1992–1995 käyty Bosnian sota ei vaikuttanut sillan rakenteisiin. Keväällä 1992 silta joutui kuitenkin osaksi sotatapahtumia, kun kaupungin bosniakkiväestöön kohdistuneen Višegradin joukkomurhan yhteydessä sillalta heitettiin lukemattomia ihmisiä kuolleina tai puolikuolleina Drinaan.


title: Mehmed Paša Sokolovićin silta

text: Vuonna 2003 Bosnian kansallismuistomerkkien suojelukomitea ja Višegradin kaupunki päättivät kieltää moottoriliikenteen sillalla. Tämän jälkeen siltaa on käytetty lähinnä kävelykatuna. World Monuments Fund otti sen vuonna 2005 sadan uhanalaisimman kulttuurikohteen listalle. Unesco liitti sen vuonna 2007 maailmanperintöluettelon kohteeksi.


title: Mehmed Paša Sokolovićin silta

text: Mehmed Paša Sokolovićin silta muodostuu kahdesta osasta. Varsinainen siltaosa ylittää Drina-joen. Joen vasemmalla rannalla on ramppi, joka yhtyy siltaan suorassa kulmassa siihen nähden. Ramppi johtaa sillan kannelta maan tasolle. Varsinaisen sillan pituus on 179,44 metriä. Oikealla rannalla siltaa tukevat kaksi eri tasossa olevaa muuria, joiden välissä on pieni kaari.


title: Mehmed Paša Sokolovićin silta

text: Varsinaista siltaosaa kannattelee yhdeksän kivipilaria, joiden leveys on 3,5–4 metriä ja pituus 11,5 metriä. Yläjuoksun puolella pilarit ovat teräväkärkisiä aallonmurtajia, kun alajuoksun puolella pilarin nokka on pyöristetty. Pilarit suippenevat suurin piirtein korkeutensa puolivälissä osioksi, joka on yläjuoksun puolella pyramidin muotoinen ja alajuoksun puolella kartiomainen. Pilarien huiput nojaavat spandrilliseiniin. Pilarin pystysuoran osuuden ja kartio-osuuden välissä on koristelista, ja kartion huipulla on kivikukka.


title: Mehmed Paša Sokolovićin silta

text: Joen yllä pilarien välissä on kymmenen kaarirakennetta, joiden pituus vaihtelee 10,7–14,8 metrin välillä. Lisäksi joen oikealla rannalla on vielä 11. kaari, jonka alta ei normaalisti kulje vettä. Kaari on myös vajaat puolet lyhempi kuin lyhin veden päällä olevista kaarista. Kaaret alkavat suurin piirtein pystysuunnassa pilarien viimeiseltä kolmannekselta, ja ne lepäävät valettujen ulkonemien päällä. Muodoltaan kaaret olivat tyypillisiä klassisen kauden osmaniarkkitehtuurille. Ne ovat lähes puoliympyrän muotoisia, ja niiden keskellä on vain pieni poikkeava osio, joka on noin metrin leveä ja noin 85 senttimetriä syvä.


title: Mehmed Paša Sokolovićin silta

text:
Spandrilliseinät ulkonevat holvikiviin nähden vain vähän. Spandrillit muodostuvat vaakatasossa olevista tiilikerroksista. Kuudetta kivipilaria lukuun ottamatta jokaisen pilarin kohdalla on kaksi valeikkunaa, jotka on tehty koristamaan spandrilleja.
Silta on leveydeltään 7,2 metriä. Ajotien leveys on kuusi metriä, ja sen molemmilla puolilla on 60 senttimetriä leveä reunamuuri. Sillan korkeus korkeimmillaan, kuudennen kaaren kohdalla, on 15,4 metriä, kun veden pinta on normaalilla tasollaan. Tie laskeutuu loivasti molempia rantoja kohden. Sillalle johtava ramppi on 120 metriä pitkä ja 6,6 metriä leveä. Rampin alla on neljä kaarta, joista suurin on leveydeltään 4,5 metriä. Ensimmäinen kaari on lähellä sillan ja rampin välisessä kulmauksessa. Toisen kaaren alitse virtaa pieni Drinaan laskeva puro, ja kaksi viimeistä kaarta ovat täyttyneet hiekalla.


title: Mehmed Paša Sokolovićin silta

text: Kuudennen pilarin kohdalla tiessä on molemmin puolin suorakulmion muotoinen levennys. Yläjuoksun puoleinen levennys päättyy korkeaan kiveen. Sen keskellä on valeovi, jossa on kronogrammi. Valkoiseen marmorilaattaan oli kaiverrettu turkiksi 13 säettä, joissa kerrotaan sillan tekijä ja valmistusvuodet. Kiven juurella oli suihkulähde, jossa kivisen käärmeen suusta on tullut pieni vesisuihku. Alajuoksun puoleinen syvennys oli tarkoitettu lepopaikaksi. Sitä ympäröivät kiviset istuimet, jonka selkänoja muodostuu reunamuurista.


title: Mehmed Paša Sokolovićin silta

text: Levennys on ollut historiansa aikana višegradilaisten merkittävä tapaamispaikka. Sitä on käytetty tapaamispaikkana, ulkoilmakahvilana, ajanviettopaikkana ja virallisten päätösten sekä jopa tuomioiden julistuspaikkana. Se tunnettiin nimellä "kapija" (). Kun siltaa käytettiin 1900-luvulla autoliikenteeseen, sen alkuperäinen merkitys kokoontumispaikkana väheni.


title: Mehmed Paša Sokolovićin silta

text: Kaikki sillassa käytetyt kivet ovat travertiinia, ja ne on louhittu paikalliselta kaivokselta. Kivien välissä sideaineena on käytetty kalkkilaastia, ja ne on yhdistetty toisiinsa rautaisin kiinnittimin.


title: Mehmed Paša Sokolovićin silta

text: Sillan yhteydessä on ollut myös puinen vartiotorni, joka todennäköisesti rakennettiin 1800-luvun alkupuolella Serbien ensimmäisen kansannousun aikana. Vartiotornia käytettiin myös tullikamarina, johon tuotiin veroja maksettavaksi. Višegradista ja kaupungin ympäristöstä kerättyjä maksuja käsittelevä verokirja vuodelta 1845 on säilynyt. Torni oli keskellä siltaa, ja ihmiset kulkivat sen alitse suurien tammiovien kautta. Tornissa oli myös useita pieniä tykkejä ("šibe").


title: Mehmed Paša Sokolovićin silta

text: ICOMOSin mukaan Mehmed Paša Sokolovićin silta on arkkitehti Sinanin edustavimpia mestariteoksia. Sinan oli merkittävä osmaniarkkitehti, joka vaikutti samaan aikaan kun renessanssi hallitsi Italian arkkitehtuuria. Silta on yksi Balkanin alueen merkittävimpiä historiallisia rakennuksia, ja tyylillisesti se on tyypillinen osmanien klassiselle kaudelle. Renessanssisiltojen tavoin Mehmed Paša Sokolovićin sillassa näkyy vaikutteita antiikin Rooman silta-arkkitehtuurista. Samaan aikaan kun Mehmed Paša Sokolovićin silta rakennettiin, valmistui Firenzeen "Ponte Santa Trinita", joka edustaa kuitenkin aivan toisenlaisia teknisiä ja arkkitehtonisia ratkaisuja.


title: Mehmed Paša Sokolovićin silta

text: Sinanin käyttämästä kaarityypissä, joka oli tunnusomainen myös muille osmanien silloille, näkyy arkkitehtonisia vaikutteita laajalta alueelta. Osmaniarkkitehtuuri keräsi vaikutteita sekä Lähi-idästä että Länsi-Euroopan gotiikasta. ICOMOSin mukaan Sinan oli merkittävä hahmo arkkitehtuurin historialle sekä maa- ja vesirakentamiselle. Sinan suunnitteli yhteensä kahdeksan siltaa tai akveduktia, joissa oli useita kaaria. Lisäksi hän suunnitteli useita muita rakennuksia. Mehmed Paša Sokolovićin silta on yksi parhaiten säilyneitä esimerkkejä osmanien klassisen kauden arkkitehtuurista.


title: Mehmed Paša Sokolovićin silta

text: Unesco liitti sillan sen merkityksen ansiosta maailmanperintöluetteloonsa vuonna 2007. Se täytti maailmanperintökomitean kaksi maailmanperintökohteelta vaadittavaa kriteeriä. Silta sijaitsee strategisesti merkittävällä paikalla, jolla on tapahtunut kulttuurivaihtoa Balkanin, osmanien valtakunnan ja Välimeren alueen sekä kristinuskon ja islamin välillä (kriteeri II). Lisäksi silta on todisteena maailmanlaajuisesti merkittävän osmanien klassisen ajan huippukaudesta (kriteeri IV).


title: Mehmed Paša Sokolovićin silta

text: Mehmed Paša Sokolovićin sillasta on tullut osa Višegradin alueen kansantarustoa, kuten useista muistakin rakennuksista, jotka ovat erityisen tärkeitä tietylle alueelle. Siltaan liittyviä tarinoihin on kirjoitettu bosniahertsegovinalaisiin julkaisuihin, kuten almanakkoihin 1800-luvun lopulta ja 1900-luvun alusta.


title: Mehmed Paša Sokolovićin silta

text: Siltaan liittyvät tarinat pohjautuvat joskus ainakin osittain tositapahtumiin. Monet kertomuksista liittyvät sillan arkkitehtiin tai rakennuttajaan. Eteläslaavilaisissa balladeissa merkittävien rakennusten rakentamiseen liittyy usein henkimaailman läsnäolo, minkä takia rakentajien piti tehdä ihmisuhri, jotta rakennus saataisiin valmiiksi. Kansantarun mukaan Mehmed Paša Sokolovićin sillan tekijät etsivät kaksospojat Stoja ja Ostojan, kun päivällä tehdyt työt tuhoutuivat öisin. Pojat muurattiin yhteen sillan pilareista. Sillan rakennuttaja "Rade Neimar" () sääli poikien surevaa äitiä ja jätti pilariin aukot, joista äiti pystyi imettämään poikiaan. Kertomuksella selitetään kaksi sillassa olevaa aukkoa, joita kyyhkyt käyttävät nykyään pesäpaikkana, ja kaksi aukon lähellä olevaa valkoista viirua.


title: Mehmed Paša Sokolovićin silta

text: Višegradin silta on päätynyt tarinoiden kautta myös moniin sananlaskuihin. Yleisiä bosnialaisia sanontoja ovat muun muassa "kova kuin Drina-joen silta" ja "luja uskossaan kuin Drina-joen silta". Siltaan liittyviä sananlaskuja on julkaissut sananlaskukokoelmassaan serbikirjailija Vuk Karadžić.


title: Mehmed Paša Sokolovićin silta

text: Ivo Andrić oli jugoslavialainen kirjailija, joka eli lapsuutensa Višegradissa. Hänen kuuluisin romaaninsa on "Drina-joen silta", josta hän sai Nobelin kirjallisuuspalkinnon 1961. Romaanin tapahtumat sijoittuvat Mehmed Paša Sokolovićin sillan ympäristöön, ja silta itsessään on periaatteessa kirjan päähenkilö.


title: Mehmed Paša Sokolovićin silta

text: Romaanin tapahtumat kattavat noin 400 vuoden ajanjakson. Se alkaa kertomuksella monista kansantaruista, jotka liittyvät sillan rakentamiseen. Kirja päättyy vuoteen 1914, kun vetäytyvät itävaltalais-unkarilaiset joukot vaurioittavat siltaa pahoin. Sillan tuhoutuminen sattuu samaan aikaan kun kirjan päähenkilöihin kuuluvan Alihodžan kuolee, mikä symbolisesti osoittaa osmanien valtakunnan ajan päättymisen.


title: Mehmed Paša Sokolovićin silta

text: Kirjan päähenkilöiden tapahtumat liittyvät siltaan ja sen ympäristöön. Lapset leikkivät ja kalastavat sillan alla. Aikuiset puolestaan tapaavat toisiaan sillan keskellä sijaitsevalla levennyspaikalla. He istuskelevat kiveyksillä ja juovat kahvia. Hää- ja hautajaissaattueet ylittävät sillan, ja häävieraat tanssivat usein perinteisiä tansseja sillan keskiosassa.


title: Mehmed Paša Sokolovićin silta

text: Kirja ei käsittele sillan historian vaiheita tasaisesti. Ensimmäisenä merkittävänä tapahtumana Andrić on tuonut esille sillan valmistumisen, jota hän kuvaa yksityiskohtaisesti kolmen luvun verran. Andrić käsittelee 1600- ja 1700-lukuja vain vähän, sillä parin sadan vuoden ajanjakso kuitataan yhdellä luvulla. Sen sijaan 1800-lukua käsittelee kymmenen lukua, ja 1900-luvun alkua (1900–1914) vielä yhdeksän lukua.


title: Mehmed Paša Sokolovićin silta

text:
Monet matkakirjailijat ovat kirjoittaneet Mehmed Paša Sokolovićin sillasta matkakertomuksissaan. Jo 1600-luvulla turkkilainen Evliya Çelebi kirjoitti kattavasti Višegradin kaupungista ja matkastaan kaupungin halki vuonna 1664.
Monet bosniahertsegovinalaiset taiteilijat ovat käyttäneet siltaa aiheena erityisesti 1900-luvun puolenvälin jälkeen. Vuodesta 1994 lähtien Višegradiin on kokoontunut säännöllisesti taiteilijoita ympäri maailmaa. He tulevat kaupunkiin tapaamaan toisiaan ja katsomaan siltaa. Višegradin kaupungingalleriassa on näytteillä useita maalauksia, jotka esittävät siltaa.


title: Mehmed Paša Sokolovićin silta

text: Siltaa on käytetty myös aiheena Balkanin alueen setelistössä. Piirros sillasta koristi 1992 julkaistun 5 000 Jugoslavian dinaarin setelin taustapuolta. Bosnia-Hertsegovinan nimellisarvoltaan 200 vaihdettavan markan paperirahassa on Ivo Andrićin muotokuva ja kuva sillasta.


title: Mehmed Paša Sokolovićin silta

text: Silta on Bosnia-Hertsegovinan valtion omistuksessa, ja suojeltu alue käsittää sillan, sille johtavan rampin ja ranta-aluetta joen molemmin puolin noin sadan metrin matkalta. Puskurivyöhyke laajentaa suojeltua aluetta kummallakin rannalla. Vasemmalla rannalla se käsittää melko suuren alueen rantakukkulaa ja levittää aluetta sekä ylä- että alajuoksun suuntaan. Puskurivyöhykkeellä on myös yksityisessä omistuksessa olevia alueita.


title: Mehmed Paša Sokolovićin silta

text: Bosnia-Hertsegovinan instituutti kulttuuri- ja luonnonympäristöjen suojelemiseksi perustettiin 1989. Mehmed Paša Sokolovićin silta valittiin seuraavana vuonna suojeltavaksi kohteeksi, ja siksi siltaa suojelee Bosnia ja Hertsegovinan laki kansallisperinnön suojelemiseksi. Vuonna 2002 sillan status nostettiin 0-luokkaan, johon on sijoitettu kaikki kansainvälisesti merkittävät kohteet. Muistomerkkien kansallinen suojelukomitea asetti sillan Bosnia-Hertsegovinan kansallismuistomerkiksi vuonna 2003. Siksi Bosnian serbitasavallan lakien mukaan kaikki siltaa koskevat päätökset voidaan kumota, jos ne ovat ristiriidassa kansallismuistomerkkien suojeluasetusten kanssa. Lisäksi Mehmed Paša Sokolovićin siltaa suojelevat laki kulttuurikohteista, Serbitasavallan rikoslaki ja maanhoitolaki.


title: Sinipunaluri

text: Sinipunaluri ("Eos histrio") eli aiemmalta nimeltään orvokkiluri on punalurien sukuun kuuluva kaija.


title: Sinipunaluri

text: Linnun pituus on noin 31 cm. Aikuisen linnun höyhenpuku on yleisväriltään punainen ja purppuransininen. Nokka on oranssinpunainen, iiris punainen ja koivet harmaat. Sukupuolet ovat samannäköisiä.


title: Sinipunaluri

text: Sinipunaluri esiintyy Indonesian itäosan Pohjois-Sulawesin Talaudin saarella. Aikaisemmin sitä tavattiin myös Sangihen ja Nenusan saarilla. Orvokkilurin esiintymisalue on pieni ja rajallinen ja sen kanta on erittäin uhanalainen. Laji oli ennen yleinen mutta nykyisin maailman populaation koko on enää 5 000–10 000 yksilöä. Kanta on pienentynyt voimakkaasti kaupallisen lemmikkieläinpyynnin ja metsien hakkuiden seurauksena.


title: Sinipunaluri

text: Sinipunalurit elävät metsissä. Parvet yöpyvät usein pääsaaren edustan pienillä saarilla. Parvet ruokailevat etenkin kukkivissa kookospalmumetsiköissä.


title: Sinipunaluri

text: Laji on ilmeisesti yksiavioinen. Pesintä tunnetaan puutteellisesti. Laji pesii korkealla sijaitsevissa puunkoloissa, tavallisesti touko-kesäkuussa. Munia sanotaan olevan 1 tai 2.


title: Sinipunaluri

text: Sinipunalurit liikkuvat parvissa ja ruokailevat enimmäkseen puiden latvuksissa. Ne syövät pääasiassa hedelmiä ja hyönteisiä sekä kookospalmujen kukkien mettä.


title: Kh

text: Kh tarkoittaa seuraavia:


title: Hullut japanilaiset

text: Hullut japanilaiset (, ) on vuosina 1986–1989 Tokyo Broadcasting Systemille tehty japanilainen kisailuohjelma, jossa 100 kilpailijaa yrittää suoriutua hullunkurisista radoista kenraali Leen johdolla ja lopulta vallata Takeshin linnan, jonka omistaa kreivi Takeshi Kitano. Ohjelma on kuin tosielämän videopeli, jossa vain ani harva kilpailija pääsee loppuun asti. Ohjelmasta on tullut etenkin Yhdysvalloissa (esitetään maassa nimellä "MXC") kulttihitti.


title: Hullut japanilaiset

text: Alkuperäisen sarjan materiaalista tuotettiin 2000-luvulla brittiläiselle Challenge TV:lle lyhennetty versio "Takeshi's Castle", jonka juontajana toimi Craig Charles. Brittiversio yllätti suosiollaan ollen jatkuvasti kanavan 10 viikon katsotuimman ohjelman joukossa. Sarjaa on sittemmin lähettänyt myös Virgin 1 (vuodesta 2007 lähtien). Suomessa brittiversiota esitettiin JIM:llä ja Nelosella.


title: Hullut japanilaiset

text: Lisäksi mukana ovat "Sateenkaarisoturit", "Vihreä vartiosto" ja "vartijat". jotka yrittävät yleensä estää pelaajia läpäisemästä esteratoja. Sateenkaarisoturit toimivat mm. tykkiampujina "Siltasompailussa" ja keilaajina "Ihmiskeiloissa", mutta antavat "Riisikulhomäessä" vauhtia pelaajalle (joskus pelaajan häviö "Riisikulhomäessä" on Sateenkaarisoturien syytä). Vihreä vartiosto esiintyy yleensä pelin aloitus- ja lopetushaasteissa. Maskeerattuja "vartijoita" on yleensä noin kolme ja he esiintyvät aina sokkelohaasteissa, mutta ovat välillä mukana myös parissa muussa.


title: Hullut japanilaiset

text: Peli alkaa tyypillisesti yhdellä muutamasta erilaisesta aloituslajista, jossa putoaa 12–18 kilpailijaa sadasta. Niissä kaikki kilpailijat lähtevät radalle yhtä aikaa. Muut tehtävät ovat ennen finaalia järjestettyjä tehtäviä, joissa kilpaillaan yleensä joko yksin tai pienissä ryhmissä. Näissä tehtävissä kilpailijan epäonnistuttua hän ei välttämättä vielä putoa pelistä lukuun ottamatta ennen finaalia järjestettyä tehtävää, jossa kaikki epäonnistujat putoavat pelistä. Pelin päättää finaali, jossa kaikki jäljellä olevat kilpailijat yrittävät voittaa Vihreän vartioston ja vallata Takeshin linnan.


title: Hullut japanilaiset

text:
Jotkut jaksoista ovat ns. 'perhejaksoja', joissa kisaavat yhdessä lapsi ja jompikumpi hänen vanhemmistaan. Näissä jaksoissa vanhempi tekee yleensä "ruumiillisen työn" - esimerkiksi lajissa Liukurata (Slip Way) lapsi on radalla olevan lautan päällä, ja hänen mukanaan kisassa oleva vanhempi antaa hänelle vauhdin.
Jotkut jaksot taas ovat kansainvälisiä (International), joissa on kilpailijoita ympäri maailmaa.
Eräässä toisen tuotantokauden jaksossa kisailivat ainoastaan lapset.


title: Frazer Nash

text: Frazer Nash oli brittiläinen autonvalmistaja, jonka perusti Archibald Frazer-Nash. Frazer Nash osallistui neljään kilpailuun Formula 1 -sarjassa kaudella , joista paras tulos oli Ken Whartonin neljäs sija Sveitsin GP:ssä. Talli ajoi myös F1-sarjan ulkopuolisissa kilpailuissa, joissa voitti Snettertonissa järjestetyn vuoden 1952 Aston Martin Owners Club-osakilpailun.


title: Higglytown Heroes

text: Higglytown Heroes on yhdysvaltalainen-korealainen televisiosarja. Se kertoo viidestä lapsesta, jotka muistuttavat venäläisiä nukkeja. Higglytown Heroes kertoo viisikon seikkailuista, ongelmista ja ystävyydestä. Higglytown Heroes opettaa alle kouluikäisiä lapsia, miten ihminen ratkaisee ongelmansa ja pulmansa. Higglytown Heroes on animaatiosarja, jossa lapsi voi opetella toimia yhdessä ja oikein. Sarjaa esitetään Playhouse Disneykanavalla. Higglytown Heroes-sarja on tarkoitettu 2-5-vuotiaille lapsille. Sarjaa ei ole dubattu taikka tekstitetty suomeksi.


title: Betty Jameson

text: Betty Jameson (9. toukokuuta 1919 – 7. helmikuuta 2009) oli yhdysvaltalainen golfaaja. Hän syntyi Oklahomassa, opiskeli Teksasin yliopistossa Austinissa ja aloitti ammattilaisuransa vuonna 1945.


title: Betty Jameson

text: Jameson kuului vuonna 1950 LPGA:n perustajajäseniin. Hän voitti Western Openin kahdesti (1942, 1954) ja U.S. Women's Openin kerran (1947). Hänet otettiin vuonna 1951 Hall of Fame of Women's Golfiin, joka on sittemmin yhdistetty World Golf Hall of Fameen.


title: Punaluri

text: Punaluri ("Eos bornea") on punalurien sukuun kuuluva papukaija. Lajista käytetään myös nimeä "Eos rubra" .


title: Punaluri

text: Linnun pituus on noin 31 cm. Aikuisen linnun höyhenpuku on yleisväriltään punainen. Käsisulat ja kyynärsulkien kärjet ovat mustat. Isojen peitinhöyhenten reunat ovat sinimustat, alimmat tertiaalit ja pyrstön alapeitinhöyhenet siniset. Pyrstö on yläpuolelta punaruskea ja alapuolelta himmeän punainen. Nokka on oranssinpunainen, iiris punainen ja koivet tummanharmaat.


title: Punaluri

text: Nuoret linnut ovat himmeämmän punaisia, korvan peitinhöyhenet ovat joskus heikosti sinertävät, pyrstön alapeitinhöyhenet ovat punaiset ja vatsahöyhenet sinireunaiset. Hyvin nuoren linnun nokka on mustahko. Sukupuolet ovat samannäköisiä.


title: Punaluri

text: Punaluri esiintyy Indonesian kaakkoisnurkassa Amboinan, Saparuan, Burun, Ceramin, Ceramlautin sekä Watubela ja Kai saarilla. Neljä tunnettua alalajia elävät eri saarilla. Alalajien "rothschildi" ja "bernsteini" välinen ero on häilyvä, sillä välimuotoja esiintyy.


title: Punaluri

text: Punalurin esiintymisalue on 20 000–50 000 neliökilometriä ja sen kanta on elinvoimainen.


title: Punaluri

text: Punalurit elävät metsissä, erityisesti mangrovemetsissä, aina 1 250 metrin korkeuteen saakka.


title: Punaluri

text: Ilmeisesti yksiavioinen. Pesintä tunnetaan puutteellisesti. Pesä sijaitsee korkealla puunkolossa. Pesintää tapahtuu ainakin marras-joulukuussa. Vankeudessa pesinyt naaras muni 2 munaa ja poikaset lähtivät pesästä 7 ja 9 viikon ikäisinä.


title: Punaluri

text: Punalurit liikkuvat meluisissa parvissa, joissa on tavallisesti vähintään 20 yksilöä, ja ne ruokailevat enimmäkseen puiden (muun muassa "Erythrina" ja "Eugenia" lajien) latvuksissa. Ne syövät kukkia, siitepölyä, mettä, hedelmiä ja hyönteisiä, ja niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.


title: Alone in the Dark: The New Nightmare

text: Alone in the Dark: The New Nightmare on Darkworksin kehittämä ja Infogramesin julkaisema selviytymiskauhu- ja toimintaseikkailupeli, joka on osa "Alone in the Dark" -pelisarjaa. Peli julkaistiin vuonna 2001 PlayStationille, Game Boy Colorille, Microsoft Windowsille, Sega Dreamcastille ja PlayStation 2:lle.


title: Alone in the Dark: The New Nightmare

text: Muiden "Alone in the Dark" -pelien tapaan "Alone in the Dark: The New Nightmare" on hieman samankaltainen kuin "Resident Evil" -pelit. Kuvakulmat vaihtelevat pelaajan liikkuessa ympäriinsä hämärässä pelimaailmassa. Välillä salaperäiset, yliluonnolliset hirviöt hyökkäävät ja pelaajan täytyy tuhota hirviöt aseilla, joita hän seikkailun aikana tulee saamaan. Pelissä on myös seikkailupelin ominaisuuksia.


title: Alone in the Dark: The New Nightmare

text: Pelipaikkana on Shadow Island -niminen salaperäinen saari. Pelin päähenkilöt ovat Aline Cedrac ja Edward Carnby, joka on tuttu myös muista "Alone in the Dark" -peleistä. Aline on tutkija, joka lähtee Edwardin kanssa tutkimaan saarta, tosin Edward tutkii ystävänsä murhaa, joka tapahtui saarella.


title: Alone in the Dark: The New Nightmare

text:
He lentävät lentokoneella saarelle, mutta ennen laskeutumista jokin salaperäinen olento hyökkää koneen kimppuun. Kone tekee pakkolaskun, ja Aline ja Edward hyppäävät laskuvarjoilla turvaan. Tässä kohtaa pelaaja valitsee kummalla hahmolla pelaa. Kummallakin on oma tarinansa ja tehtävät, mutta tarinat kuitenkin liittyvät toisiinsa. Aline aloittaa saarella sijaitsevan kartanon katolta, kun taas Edward aloittaa läheisestä hyytävästä metsästä. Henkilöt alkavat seikkailun aikana ymmärtää saaren tapahtumia ja hirviöitä.
Pian he joutuvatkin hirviöiden omaan maailmaan, josta heidän täytyy paeta.


title: Alone in the Dark: The New Nightmare

text: Saarella asuva intiaani suorittaa hirviöihin liittyvän rituaalin, joka lopulta tuhoaa hirviöt ja koko saaren. Aline ja Edward pakenevat helikopterilla, joka on lähetetty hakemaan heidät.


title: Seraminluri

text: Seraminluri ("Eos semilarvata") on punalurien sukuun kuuluva kaija.


title: Seraminluri

text: Linnun pituus on noin 24 cm. Se on selvästi pienempi kuin muut punalurit. Aikuisen linnun höyhenpuku on yleisväriltään punainen. Vatsa ja pyrstön alapeitinhöyhenet ovat siniset. Käsisulat ja kyynärsulkien kärjet ovat mustat. Isojen peitinhöyhenten reunat ovat sinimustat, tertiaalit ovat sinihohtavan mustat ja pyrstö on yläpuolelta punaruskea ja alapuolelta himmeän punainen. Poski, korvan peitinhöyhenet ja kaulan sivu ovat siniset. Nokka on oranssinpunainen, iiris oranssinpunainen ja koivet harmaat.


title: Seraminluri

text: Nuoret linnut ovat himmeämmän punaisia, vartalon höyhenissä on harmaanruskeaa sävyä, korvan peitinhöyhenissä ja poskissa sinistä on vain vähän. Sukupuolet ovat samannäköisiä.


title: Seraminluri

text: Seraminluri esiintyy Indonesian kaakkoisnurkassa Seramin saarella. Se elää yleisenä ylhäällä vuoristossa, missä se korvaa punalurin, joka elää alavilla mailla ja alarinteillä.


title: Seraminluri

text: Seraminlurin esiintymisalue on 20 000–50 000 neliökilometriä ja sen kanta on elinvoimainen.


title: Seraminluri

text: Seraminlurit elävät vuoristometsissä.


title: Seraminluri

text: Ilmeisesti yksiavioinen. Pesintä tunnetaan puutteellisesti.


title: Seraminluri

text: Seraminlurit liikkuvat meluisissa parvissa ja ne ruokailevat enimmäkseen puiden latvustoissa. Ne syövät kukkia, siitepölyä, mettä, hedelmiä ja hyönteisiä, ja niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.


title: Albayzín

text: Albayzín (eli Albaicín tai El Albaicín) on kaupunginosa nykyisessä Granadassa, Espanjassa. Siellä ovat säilynet maurilaisten ajan kapeat mutkittelevat kujat. Albayzin on nimetty Unescon maailmanperintökohteeksi yhdessä kuuluisampien Alhambran ja Generalifen kanssa.


title: Albayzín

text: Albayzin kohoaa kukkulan rinteellä Alhambraa vastapäätä, ja monet siellä käyvät turistit tulevat lähinnä ihailemaan hienoja näkymiä Alhambraan päin. Albayzinin omia nähtävyyksiä ovat arabialainen kylpylä, Granadan arkeologinen museo ja San Salvadorin kirkko, joka on rakennettu maurilaisten moskeijan raunioille.


title: Ville Friman

text: Ville Friman (30. huhtikuuta 1980, Kristiinankaupunki) on suomalaisen melodista death metalia soittavan Insomnium-yhtyeen kitaristi ja laulaja.


title: Ville Friman

text: Friman ja hänen vanhempansa muuttivat Joensuuhun, kun Ville oli 4-vuotias. Hän aloitti kitaransoiton 16-vuotiaana ja aloitti soittamaan bändissä, opiskellessaan yliopistossa. Friman on valmistunut biologian tohtoriksi vuonna 2009.


title: Ville Friman

text: Ville Frimanilla on kaksi veljeä.


title: Lugo

text: Lugo on kaupunki Espanjassa Galician autonomisella alueella.


title: Lugo

text: Lugon väkiluku oli 98 268 vuonna 2016. Se on samannimisen maakunnan pääkaupunki.


title: Lugo

text: Roomalaiset perustivat "Lucus Augusti" -nimisen sotilasleirin, josta tuli pienestä koostaan huolimatta Gallaecian roomalaisprovinssin tärkeimpiä kaupunkeja.


title: Lugo

text: Lugo on Euroopan ainoa kaupunki, jota ympäröivät edelleen roomalaisten rakentamat muurit: muurin korkeus vaihtelee kymmenestä viiteentoista metriin, pituus on 25 kilometriä ja siihen liittyy 70 puolipyöreää vartiotornia. Roomalaisaikaiset muurit ovat Unescon maailmanperintökohde.


title: Lugo

text:
Nykyään hotellina toimivan Balneario de Lugo -nimisen rakennuksen keskellä sijaitsevat roomalaiset kylpylät (Termas Romanas). Kylpylöissä käyminen oli olennainen osa roomalaisten elämäntapaa. Lugon kylpylöiden rakentaminen alkoi 15 vuotta ennen ajanlaskun alkua Rooman keisariajan konsulin Paullus Fabius Maximuksen kaudella.
Lugon muita nähtävyyksiä ovat mosaiikkien koristama talo Casa dos Mosaicos, San Roquen arkeologinen keskus ja maakuntamuseo.


title: Poliisiopisto (elokuva)

text: Poliisiopisto (engl. Police Academy) on yhdysvaltalainen komediaelokuva, joka sijoittuu yhdysvaltalaiseen poliisiopistoon. Siitä tuli samannimisen elokuvasarjan ensimmäinen osa ja sille tehtiin seuraavana vuosikymmenen aikana kuusi jatko-osaa.


title: Poliisiopisto (elokuva)

text: Poliisiopiston ohjasi Hugh Wilson ja sen pääosissa esiintyvät muun muassa Steve Guttenberg, Kim Cattrall, G. W. Bailey, Bubba Smith, Michael Winslow, David Graf, George Gaynes ja Leslie Easterbrook.


title: Poliisiopisto (elokuva)

text: "Video-oppaassa" vuodelta 1994 "Poliisiopisto" sai kolme tähteä viidestä, mikä vastaa sanallista arviota ”hyvä”.


title: Dylan Postl

text: Dylan Postl on (s. 29. toukokuuta 1986 Oshkosh, Wisconsin, Yhdysvallat) yhdysvaltalainen showpainija. Hän otteli ensi kerran World Wrestling Entertainmentissa toukokuussa 2006. Postl tunnetaan paremmin kehänimillä Hornswoggle ja Irish Little Bastard. Lopetusliikkeenä hän käyttää Tadpole Splashia.


title: Dylan Postl

text: Postl toimii yleensä Finlayn apulaisena ja tulee sotkeutumaan hänen otteluihinsa kehän alta. Ensimmäisen suuren saavutuksensa WWE:ssä hän teki voitettuaan Cruiseweight-mestaruuden Chavo Guerrerolta heinäkuussa 2007. Vickie Guerrero otti mestaruuden häneltä pois syyskuussa ”hänen oman turvallisuutensa vuoksi”. Joulun alla hän voitti itseään yli metrin pitemmän The Great Khalin Finlayn avustuksella. Hän voitti myös Khalin ja Ranjin Singhin Finlayn kanssa Tag Team -ottelussa. Vuonna 2008 hän pääsi Royal Rumbleen voitettuaan The Highlanderssit Mick Foleyn parina. Royal Rumblessa häntä ei eliminoitu missään kohtaa, vaan hän lähti Finlayn kanssa pois kehästä. WWE Draftissa 2008 hän voitti Finlayn kanssa Carliton ja Santino Marellan. Sittemmin hänellä oli jonkin aikaa feudi Chavo Guerreron kanssa. Hornswoggle voitti lähes jokaisen ottelun sillä ne olivat esim: guest hostien keksimiä erikoismatseja. 21. joulukuuta Hornswogglesta tuli D-Generation X:n virallinen maskotti. 26. huhtikuuta WWE Draftissa Hornswoggle voitti viimeisen draftpick-ottelun Dolph Ziggleriä vastaan uloslakennalla. Ottelun jälkeen Hornswogglen juhliessa voittoaan kehässä Dolph teki häneen sleeper holdin ja kuristi tätä kunnes hän pyörtyi.


title: Poliisiopisto 2: Eka komennus

text: Poliisiopisto 2: Eka komennus on yhdysvaltalainen komediaelokuva, joka sijoittuu kuvitteelliseen yhdysvaltalaiseen poliisioppilaitokseen. Toisen "Poliisiopisto-elokuvan" ohjasi Jerry Paris ja sen pääosissa esiintyvät muun muassa Steve Guttenberg, George Gaynes, Bubba Smith, David Graf ja Michael Winslow.


title: Poliisiopisto 2: Eka komennus

text: "Video-oppaassa" vuodelta 1994 "Poliisiopisto 2" saa kaksi tähteä viidestä, mikä vastaa sanallista arviota ”keskinkertainen”.


title: Sunanin kansainvälinen lentoasema

text: Sunanin kansainvälinen lentoasema () on Pjongjangin päälentoasema Korean demokraattisessa kansantasavallassa.


title: Sunanin kansainvälinen lentoasema

text: Lentoasemalla on kaksi kiitotietä. Sunanin kansainvälinen lentoasema on Air Koryon kotikenttä.Lisäksi lentoasemalle lennetään myös tilauslentoja.


title: Poliisiopisto 3: Jatkokoulutuksessa

text: Poliisiopisto 3: Jatkokoulutuksessa on yhdysvaltalainen komediaelokuva, joka sijoittuu yhdysvaltalaiseen poliisiopistoon. Kolmannen "Poliisiopisto"-elokuvan ohjasi Jerry Paris niin kuin toisenkin, ja sen pääosissa esiintyvät muun muassa Steve Guttenberg, George Gaynes, Bubba Smith, Michael Winslow, David Graf, Leslie Easterbrook ja Art Metrano.


title: Poliisiopisto 3: Jatkokoulutuksessa

text: "Video-oppaassa" vuodelta 1994 "Poliisiopisto 3" saa kaksi tähteä viidestä, mikä vastaa sanallista arviota ”keskinkertainen”.


title: Madetojan musiikkilukio

text: Madetojan musiikkilukio on musiikin erikoislukio Oulussa. Lukio toimii Pohjankartanon tiloissa Karjasillan kaupunginosassa lähellä keskustaa. Syksyllä 2014 Madetojan musiikkilukio toimii myös entisen Karjasillan lukion tiloissa Pohjankartanon aulan ollessa remontissa. Oppilaita lukiossa on hieman yli 300. Nimensä lukio on saanut oululaisen säveltäjän Leevi Madetojan mukaan.


title: Madetojan musiikkilukio

text: Madetojan musiikkilukio perustettiin vuonna 1968 yksityisenä oppikouluna. Koulun nimi perustettaessa oli Oulun musiikkioppikoulu ja se oli Suomen ensimmäinen musiikkioppikoulu. Toiminta alkoi Heinätorin kansakoulun tiloissa syksyllä 1968. Ennen nykyisiin tiloihin siirtymistä koulu on ehtinyt toimia myös Hintassa ja Välivainiolla.


title: Madetojan musiikkilukio

text: Koulun tulevaisuus joutui vaakalaudalle, kun Suomessa siirryttiin peruskoulujärjestelmään. Opetusministeri Ulf Sundqvistin mukaan erilliselle musiikkioppilaitokselle ei uudessa järjestelmässä olisi käyttöä. Elokuussa 1974 kaikki Oulun oppikoulut siirtyivät Oulun kaupungin omistukseen. Oulun musiikkioppikoulun keskikoululuokista tuli peruskoulun musiikkiluokkia ja lukioluokista Madetojan lukio. Kaupungin koulusuunnitelmiin kirjattiin kuitenkin, että musiikkiluokat yhdistettäisiin Myllytullin kouluun ja lukioluokat Oulun Lyseon lukioon. Yläasteen musiikkiluokkien ja Madetojan lukion yhteisen kuoron voitto BBC:n järjestämässä maailmanlaajuisessa "Kansat laulavat"-kuorokilpailussa vuoden 1975 lokakuussa sai kuitenkin kaupunginpäättäjät säilyttämään lukion itsenäisenä yksikkönä.


title: Madetojan musiikkilukio

text: Valtioneuvosto myönsi Madetojan lukiolle erikoislukion oikeudet kesällä 1981, jolloin myös nimi vaihtui Madetojan musiikkilukioksi.


title: Jagang

text: Jagangin maakunta (, hanja 慈江道, McCune‑Reischauer "Chagang-do") on maakunta Korean demokraattisessa kansantasavallassa. Se sijaitsee sisämaassa maan pohjoisosassa Kiinan rajalla. Maakunnan rajanaapureita ovat idässä Ryanggang ja Etelä-Hamgyeong, etelässä Etelä-Pyeongan ja lännessä Pohjois-Pyeongan. Jagangissa on vuoden 2008 väestönlaskennan mukaan 1 299 830 asukasta ja sen pinta-ala on 16 968 neliökilometriä. Maakunnan pääkaupunki on Ganggye.


title: Jagang

text: Jagangin maakunta jakautuu kolmeen kaupunkiin ("si") ja 15 piirikuntaan ("gun").


title: Poliisiopisto 4: Korttelipoliisit

text: Poliisiopisto 4: Korttelipoliisit on yhdysvaltalainen komediaelokuva, joka sijoittuu yhdysvaltalaiseen poliisiopistoon. Neljännen "Poliisiopisto"-elokuvan ohjasi Jim Drake ja sen pääosissa esiintyvät muun muassa Steve Guttenberg, George Gaynes, Bubba Smith, Michael Winslow, David Graf, Leslie Easterbrook ja G. W. Bailey. Elokuvassa vilahtaa myös muutamia huippurullalautailijoita kuten Tony Hawk.


title: Poliisiopisto 4: Korttelipoliisit

text: "Video-oppaassa" vuodelta 1994 "Poliisiopisto 4" saa kaksi tähteä viidestä, mikä vastaa sanallista arviota ”keskinkertainen”.


title: Punalurit

text: Punalurit ("Eos") on kaijojen heimoon kuuluva lintusuku.


title: Punalurit

text: Punalurit elävät metsissä Indonesian kaakkois- ja itäosan saarilla. Ne ovat keskikokoisia, noin 30 cm pituisia melko pitkäpyrstöisiä ja hyvin värikkäitä papukaijoja. Pääväri on punainen, sininen sekä musta muodostavat erimuotoisia läikkiä ja kuvioita. Niiden nokka on kapeahko ja kielen päässä on eräänlainen harja, jolla ne nuolevat siitepölyä kukista. Muu ravinto koostuu medestä, kukista, hedelmistä ja hyönteisistä.


title: Punalurit

text: Monet punalurilajit ovat kärsineet ihmisen toimenpiteistä. Pahin ongelma on aikuisten ja poikasten pyydystäminen lemmikkieläinkaupan tarpeisiin. Metsien hakkuut ja raivaukset viljelymaiksi ovat vähentäneet lajeille sopivia elinympäristöjä.


title: Punalurit

text: Punalurit pesivät korkealla puiden koloissa. Niiden pesimäbiologia on huonosti tunnettu.


title: Punalurit

text: Luettelo perustuu Bird Life Suomen maailman lintujen suomenkieliseen nimistöön..


title: Alberto García

text: Alberto García (s. 22. helmikuuta 1971, Madrid, Espanja) on espanjalainen kestävyys- ja maastojuoksija.


title: Alberto García

text: García sijoittui 1998 Marrakechin maastojuoksun MM-kisoissa lyhyellä matkalla yhdeksänneksitoista. Seuraavana vuonna hän juoksi Belfastin maastojuoksun MM-kisoissa lyhyellä matkalla neljänneksikymmenenneksikahdeksanneksi ja karsiutui Sevillan MM-kisoissa 5 000 metrin juoksun alkuerissä ajalla 13.39,56. Vuonna 2000 García oli Vilamouran maastojuoksun MM-kisoissa pitkällä matkalla kahdeskymmenesyhdeksäs ja karsiutui Sydneyn olympialaisissa 5 000 metrin alkuerissä. Seuraavana vuonna hän voitti MM-pronssia Lissabonin sisäratojen MM-kisoissa 3 000 metrin juoksussa ajalla 7.39,96. Oostenden maastojuoksun MM-kisoissa hän sijoittui pitkällä matkalla kuudenneksitoista. Myöhemmin samana vuonna hän voitti Espanjan mestaruuden 5 000 metrillä ja juoksi Edmontonin MM-kisoissa samalla matkalla neljänneksi ajalla 13.05,60.


title: Alberto García

text: García voitti 2002 Wienin sisäratojen EM-kisoissa kultaa 3 000 metrillä. Saman vuoden Dublinin maastojuoksun MM-kisoissa hän oli lyhyellä matkalla seitsemästoista. Myöhemmin samana vuonna hän voitti 5 000 metrillä Espanjan mestaruuden, EM-kultaa Münchenin EM-kisoissa ja yleisurheilun maailmancupin. Birminghamin sisäratojen MM-kisoissa 2003 hän voitti MM-hopeaa 3 000 metrillä. García kärähti dopingista 9. kesäkuuta 2003 ja sai kahden vuoden kilpailukiellon. Sen päättymisen jälkeen hän karsiutui Helsingin MM-kisoissa 5 000 metrin alkuerissä. Birminghamin sisäratojen EM-kisoissa 2007 hän karsiutui 3 000 metrin alkuerissä.


title: Troma Entertainment

text: Troma Entertainment on yhdysvaltalainen pienen budjetin niin sanottuja B-elokuvia tuottava yritys. Troman perustivat Lloyd Kaufman ja Michael Herz vuonna 1974.


title: Troma Entertainment

text: Troman suosituimpia elokuvia ovat "Toxic Avenger", "Toxic Avenger II", "Toxic Avenger III", "Sgt. Kabukiman N.Y.P.D.", "Tromeo and Juliet" ja "Cannibal! The Musical". Useat yrityksen elokuvat ovat saavuttaneet kulttimaineen.


title: Troma Entertainment

text: Troman itsensä tuottamat ja jaeltaviksi hankkimat elokuvat tarjosivat monille tuoreille nuorille tekijöille mahdollisuuksia elokuvauralla. Osa näistä on sittemmin noussut kuuluisiksi alalla. Muun muassa Marisa Tomei näytteli "Toxic Avenger" (1984) -elokuvassa, Kevin Costner elokuvassa "Malibu Hot Summer" (1981), J.JAbrams elokuvassa "Nightbeast" (1982) Samuel L. Jackson elokuvassa "Def by Temptation" (1990), Billy Bob Thornton elokuvassa "Chopper Chicks in Zombietown" (1989) ja Vincent D'Onofrio elokuvassa "The First Turn-On!" (1983). Lisäksi mm. Oliver Stone näytteli elokuvassa "The Battle of Love's Return" (1971), James Gunn käsikirjoitti elokuvaa "Tromeo and Juliet" (1996), Matt Stone ja Trey Parker ohjaamallaan ja Troman levittämällä elokuvalla "Cannibal! The Musical" (1993).


title: Poliisiopisto 5: Tehtävä Miami Beach

text: Poliisiopisto 5: Tehtävä Miami Beach on yhdysvaltalainen komediaelokuva, joka sijoittuu yhdysvaltalaiseen poliisiopistoon. Elokuvan ohjasi Jim Drake ja sen pääosissa esiintyvät mm. Matt McCoy, George Gaynes, Bubba Smith, Michael Winslow, David Graf, Leslie Easterbrook ja G. W. Bailey. Elokuvassa esiintyvä Janet Jones on naimisissa jääkiekkoilija Wayne Gretzkyn kanssa.


title: Poliisiopisto 5: Tehtävä Miami Beach

text: "Video-oppaassa" vuodelta 1994 "Poliisiopisto 5" saa yhden tähden viidestä, mikä vastaa sanallista arviota ”huono”.


title: Poliisiopisto 6: Suuri rikosaalto

text: Poliisiopisto 6: Suuri rikosaalto on yhdysvaltalainen komediaelokuva, joka sijoittuu yhdysvaltalaiseen poliisiopistoon. "Suuri rikosaalto" on järjestyksessään kuudes ja toiseksi viimeinen "Poliisiopisto"-sarjan elokuva. Elokuvan ohjasi Peter Bonerz ja sen pääosissa esiintyvät mm. Lance Kinsey, George Gaynes, Bubba Smith, Michael Winslow, David Graf, Leslie Easterbrook ja G. W. Bailey.


title: Poliisiopisto 6: Suuri rikosaalto

text: "Video-oppaassa" vuodelta 1994 "Poliisiopisto 6" saa 1–5 tähden sijasta pommin, mikä vastaa sanallista arviota ”täysin epäonnistunut tekele”.


title: Meripihkahappo

text: Meripihkahappo eli butaanidihappo tai sukkiinihappo on tyydyttynyt dikarboksyylihappo. Se on eräs sitruunahappokierron välituote ja meripihkan tärkein kemiallinen rakenneosa. Huoneenlämmössä meripihkahappo on kiinteää. Sen leimahduspiste on 206 °C.


title: Meripihkahappo

text: Kuumennettaessa meripihkahappoa riittävästi siitä lohkeaa eliminaatioreaktiossa vettä (HO) ja syntyy meripihkahappoanhydridia (CHO).


title: Meripihkahappo

text: Erittäin puhdasta meripihkahappoa valmistetaan meripihkahappoanhydridin hydrolyysillä. Sitä voidaan valmistaa myös lukuisilla muilla menetelmillä. Käytettyjä ovat muun muassa maleiinihapon tai fumaarihapon katalyyttinen vedytys, 1,4-butaanidiolin hapetus ja hiilivetyjen ja eräiden muiden yhdisteiden hapetus.


title: Meripihkahappo

text: Meripihkahappoa käytetään muun muassa polyestereiden, alkydihartsien, muovinpehmentimien, väriaineiden ja lääkkeiden synteesiessä. Lisäksi sitä voidaan käyttää laboratoriokemikaalina ja ruosteenestoaineena.Elintarvikkeissa meripihkahappoa käytetään hapettumisenestoaineena ja happamuudensäätöaineena ja sen E-koodi on E 363.


title: Meripihkahappo

text: Meripihkahapon suolat, ionimuoto ja esterit ovat sukkinaatteja.


title: Vizcayan silta

text: Vizcayan silta (espanjaksi "El puente de Vizcaya", baskiksi "Bizkaia Zubia") yhdistää Portugaleten kaupungin ja Getxon kunnan Espanjassa Nervión-joen eri puolilla. Sillan rakenne on erikoinen: siinä on liikkuva vaunu, joka kuljettaa enimmillään kuusi autoa gondolissa vilkasliikkeisen jokisuun yli. Vizcayan silta on rakennettu vuonna 1893, ja se tehtiin paikkaan, jossa ei ollut tilaa massiivisille ajorampeille, eikä toisaalta voitu katkaista jokisuun vilkasta laivaliikennettäkään. Sillan gondoli kulkee kahdeksan minuutin välein läpi vuorokauden. Sen toiminta keskeytyi neljäksi vuodeksi Espanjan sisällissodan aikana, muulloin se on ollut jatkuvasti käytössä.


title: Vizcayan silta

text: Vizcayan silta on Unescon maailmanperintökohde vuodesta 2006.


title: Maria Maggenti

text: Maria Maggenti (s. n. 1962) on yhdysvaltalainen elokuvaohjaaja ja elokuva- ja televisiokäsikirjoittaja.


title: Maria Maggenti

text: Maggenti on ollut script editorina ja kirjoittanut useita jaksoja yhdysvaltalaiseen televisiosarjaan "Ilman johtolankaa" ("Without a Trace", 2003). Hänet tunnetaan kuitenkin ehkä parhaiten elokuvasta "Enemmän kuin ystävät" ("The Incredibly True Adventure of Two Girls in Love", 1995). Hänen elokuvansa "Puccini for Beginners" pääsi Sundance-elokuvafestivaalien kilpailuun tammikuussa 2006.


title: Maria Maggenti

text: Maggenti on ollut myös ACT UP -aktivisti usean vuoden ajan. Hän kävi Smith Collegen ja luki pääaineinaan filosofiaa ja antiikintutkimusta.


title: Monivyöluri

text: Monivyöluri ("Pseudeos fuscata") on kaijalaji, joka muistuttaa lähisukuisia punalureja.


title: Monivyöluri

text: Linnun pituus on noin 25 cm. Aikuisen linnun höyhenpuku on yleisväriltään oliivinruskea ja kauttaaltaan hyvin värikäs ja kirjava. Päälaki ja nokka ovat kellanoranssit. Naama, hartiat, siipisulat ja vatsavyö ovat sinimustat, pyrstö kirkkaan sininen ja rintavyö sekä vatsalaikku punaiset. Iiris on punainen ja koivet tummanharmaat. Sukupuolet ovat samannäköisiä. Äänet ovat korkeaa kirkumista.


title: Monivyöluri

text: Nuoret linnut ovat vatsapuolelta enemmän keltaisen tai oranssin kirjavia ja niiden selkä ja yläperä ovat himmeä keltaiset. Nokka on mustanruskea ja alanokan tyvi on kellahtava. Iiris on kellanharmaa.


title: Monivyöluri

text: Monivyöluri esiintyy Uudessa-Guineassa lukuun ottamatta sisämaan korkeinta vuoristoa sekä Salawatissa Papualla ja Japensaarella Geelvink Bayssa.


title: Monivyöluri

text:
Monivyölurin esiintymisalue on 50 000–100 000 neliökilometriä ja sen kanta on elinvoimainen.
Monivyölurit elävät sekä metsissä että savannilla noin 2 000 metrin korkeuteen saakka. Ne liikkuvat kovaäänisissä parvissa, joiden koko on 20–100 yksilöä.


title: Monivyöluri

text: Laji on ilmeisesti yksiavioinen. Pesintä tunnetaan puutteellisesti.


title: Monivyöluri

text: Monivyölurit liikkuvat meluisissa parvissa, jotka ruokailevat enimmäkseen puiden (muun muassa kookospalmun ja "Pittosporum ramiflorum"in) latvuksissa. Ne syövät kukkia, siitepölyä, mettä, hedelmiä ja hyönteisiä, ja niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.


title: Dyan Cannon

text: Dyan Cannon (s. 4. tammikuuta 1937, syntymänimeltään Samille Diane Friesen) on yhdysvaltalainen näyttelijä. Hän on ollut kolmesti ehdolla Oscar-palkinnon saajaksi, voittanut Golden Globen (1979) ja saanut tähden Hollywood Walk of Famella.


title: Dyan Cannon

text: Cannon syntyi Tacomassa, Washingtonissa juutalaiselle äidille, ja oli vuosina 1965–1968 naimisissa Cary Grantin kanssa.


title: Dyan Cannon

text: Tunnetuimpia elokuvia, joissa Cannon on esiintynyt, ovat "Suuri kaappaus" (1971), "Kuolema astuu laivaan" (1973), "Vaaleanpunaisen pantterin kosto" (1978), "Murhaleikki" (1982) ja "Vanhat herrat vesillä" (1997).


title: Nikolai Kruglov (nuorempi)

text: Nikolai Nikolajevitš Kruglov (, s. 8. huhtikuuta 1981) on venäläinen ampumahiihtäjä, viestin olympia- ja MM-mitalisti.


title: Nikolai Kruglov (nuorempi)

text: Kruglov on saavuttanut seitsemän viestin arvokisamitalia. Hän hiihti toisen osuuden Venäjän joukkueessa, joka saavutti Norjan jälkeen hopeaa Hochfilzenin MM-viestissä 2005. Samana vuonna hän toi Venäjän ykkösjoukkueen voittajana maaliin MM-sekaviestissä Hanti-Mansijskissa.


title: Nikolai Kruglov (nuorempi)

text: Kruglov hiihti ankkuriosuuden Torinon olympialaisten 2006 viestikilpailussa, jossa Venäjä sai hopeaa 20,9 sekuntia Saksalle hävinneenä. Samana vuonna hän hiihti viimeisen osuuden Venäjän kakkosjoukkueessa, joka voitti sekaviestin maailmanmestaruuden Pokljukassa. Anterselvan MM-kilpailuissa 2007 hän oli jälleen ankkurina Venäjän voittaessa miesten viestin yli minuutin erolla Norjaan.


title: Nikolai Kruglov (nuorempi)

text: Östersundin MM-kilpailuissa 2008 Kruglov hiihti toisen osuuden Venäjän joukkueessa, joka voitti miesten viestin maailmanmestaruuden lähes 50 sekunnin erolla Norjaan. Sekaviestissä hän hiihti kolmososuuden Venäjän pronssijoukkueessa.


title: Nikolai Kruglov (nuorempi)

text: Maailmancupissa Kruglov on voittanut kolme osakilpailua, ollut yhdeksän kertaa toinen ja kahdesti kolmas (11.12.2009 mennessä).


title: Nikolai Kruglov (nuorempi)

text: Nikolai Nikolajevitšin isä Nikolai Konstantinovitš Kruglov on lajin olympiavoittaja ja maailmanmestari.


title: Martha Coolidge

text: Martha Coolidge (s. 17. elokuuta 1946 New Haven, Connecticut, Yhdysvallat) on yhdysvaltalainen elokuvaohjaaja. Hänen tunnetuimpia teoksiaan ovat "Valley Girl" (1982), "Vanhat herrat vesillä" (1997), "Hiljaiset seinät 2" (2000), "Minä & prinssi" (2004) ja "Material Girls" (2006).


title: Martha Coolidge

text: Coolidge toimi vuosina 2002–2003 Directors Guild of American puheenjohtajana.


title: Poliisiopisto 7: Moskovan keikka

text: Poliisiopisto 7: Moskovan keikka on yhdysvaltalainen komediaelokuva, joka sijoittuu yhdysvaltalaiseen poliisiopistoon. Elokuva on järjestyksessään seitsemäs "Poliisiopisto"-elokuva. Sen ohjasi Alan Metter ja sen pääosissa esiintyvät George Gaynes, Michael Winslow, David Graf ja Claire Forlani.


title: Poliisiopisto 7: Moskovan keikka

text: Samoja näyttelijöitä ensimmäiseen elokuvaan verrattuna on vain viisi: G.W. Bailey, George Gaynes, Michael Winslow, David Graf ja Leslie Easterbrook. Moses Hightowerin roolissa esiintynyt Bubba Smith jätti elokuvasarjan kuudennen osan jälkeen.


title: Poliisiopisto 7: Moskovan keikka

text: "Video-oppaassa" vuodelta 1994 "Poliisiopisto 7" saa 1–5 tähden sijasta pommin, mikä vastaa sanallista arviota ”täysin epäonnistunut tekele”.


title: Stephen Sommers

text: Stephen Sommers (s. 20. maaliskuuta 1962) on yhdysvaltalainen elokuvaohjaaja ja -käsikirjoittaja. Hänet tunnetaan muiden muassa elokuvista "Deep Rising – uhka syvyyksistä" (1998), "Muumio" (1999), "Muumion paluu" (2001) ja "Van Helsing" (2004).


title: Lévis

text: Lévis on Québecin provinssin itäosassa Kanadassa sijaitseva kaupunki, jonka väkiluku oli vuoden 2016 väestönaskennassa 143 414. Se sijaitsee Saint Lawrencen joen etelärannalla Québecin kaupunkia vastapäätä. Québecin ja Lévis’n välillä on sekä lautta- että siltayhteyksiä. Paikkakunnan aiempi nimi oli Aubigny, mutta vuonna 1861 se nimettiin uudelleen François-Gaston de Lévis’n mukaan.


title: Lévis

text: Nykyinen Lévis’n kaupunki muodostettiin 1. tammikuuta vuonna 2002, kun Québecin osavaltiohallitus yhdisti kymmenen alueen kaupunkia. Liitoskaupunkeihin lukeutuivat Charny, Lévis, Pintendre, Saint-Hélène-de-Breakeyville, Saint-Étienne-de-Lauzon, Saint-Jean-Chrysostome, Saint-Joseph-de-la-Pointe-de-Lévy, Saint-Nicolas, Saint-Rédempteur ja Saint-Romuald. Lévis’hin oli yhdistetty jo vuonna 1989 Lauzonin ja St-David-de-l’Auberivièren kaupungit. Vuonna 2001 eli ennen laajempia yhteenliitoksia Lévis’n väkiluku oli 40 926.


title: Frank Langella

text: Frank A. Langella, Jr. (s. 1. tammikuuta 1938) on yhdysvaltalainen näyttelijä. Hän on esiintynyt lukuisissa menestysnäytelmissä ja voittanut näistä ansioistaan kolme Tony-palkintoa.


title: Frank Langella

text:
Langella syntyi Bayonnessa, New Jerseyssä, opiskeli Bayonne High Schoolissa ja valmistui vuonna 1959 Syracusen yliopistosta. Langella oli mukana off-Broadway-näytelmissä, kunnes sai ensimmäisen Broadway-roolinsa Federico García Lorcan näytelmässä "Yerma" vuonna 1966. Langella sai ensimmäisen Tony-palkintonsa roolistaan Edward Albeen näytelmässä "Seascape" ja nousi tunnetuksi nimiroolistaan Broadway-tuotannossa "Dracula" vuonna 1975, joka johti rooliin myös tarinan elokuvaversiossa. Langella on koko uransa ajan painottanut teatteriuraa elokuvarooleja enemmän ja tehnyt isoja rooleja Broadwayllä ja off-Broadway-teattereissa.
Syksyllä 2013 hän esiintyi Kuningas Learinä Chichesterin festivaaleilla Englannissa Angus Jacksonin ohjauksessa, joka siirtyi kevääksi 2014 esitettäväksi New Yorkissa.


title: Frank Langella

text: Langella oli Oscar-ehdokkaana elokuvasta "Frost/Nixon" (2008). Päärooleissa hän on ollut myös elokuvissa "Starting Out in the Evening" (2007) ja "Robot & Frank" (2012). Langella on esiintynyt sivuosissa muun muassa elokuvissa "Masters of the Universe" (1987), "Junior" (1994), "Kurkunleikkaajien saari" (1995), "Good Night and Good Luck" (2005), "Superman Returns" (2006), "The Box" (2009), "" (2010) ja "Grace of Monaco" (2013).


title: Frank Langella

text: Langella on ollut ehdolla Emmyn ja Golden Globen saajaksi.


title: Perfenatsiini

text: Perfenatsiini on ensimmäisen polven psykoosilääkkeisiin kuuluva fenotiatsiinijohdannainen, jota käytetään pitkäaikaisten psykoosien sekä muiden tuskaisuutta ja ahdistusta aiheuttavien psyykkisten häiriöiden hoitoon.


title: Perfenatsiini

text: Perfenatsiini on ensimmäisen polven psykoosilääke, jota käytetään lievittämään psykoosin oireita, kuten aisti- ja ajatusharhoja sekä rauhoittamaan. Perfenatsiinilla hoidetaan ja ehkäistään myös vaikeita pahoinvointi- ja oksennustiloja.


title: Perfenatsiini

text: Yhdessä masennuslääke amitriptyliinin kanssa perfenatsiinia voidaan käyttää vähentämään tuskaa ja masennusta sekä nostamaan mielialaa. Yhdistelmälääkkeitä tulisi kuitenkin käyttää harkiten, ja masennuksen hoidossa perfenatsiinin käyttö tulisi lopettaa tilanteen niin salliessa. Perfenatsiinilla ei itsessään ole masennusta lievittävää vaikutusta.


title: Perfenatsiini

text: Joidenkin tutkimusten mukaan psykoottisesta masennuksesta kärsivien potilaiden hoidossa perfenatsiinin käyttö yhdessä fluoksetiinin kanssa on vaikuttanut hyvin lupaavalta siitäkin huolimatta, että fluoksetiini vaikuttaa perfenatsiinin aineenvaihduntaan nostamalla sen pitoisuutta verinesteessä ja pidentämällä puoliintumisaikaa. Yhdistelmälääkkeessä perfenatsiini hillitsee fluoksetiinin aiheuttamaa pahoinvointia ja fluoksetiinin käytön alussa esiintyvää kiihtymystä.


title: Perfenatsiini

text: Hyvin yleisiä haittavaikutuksia (yli 10 %:lla käyttäjistä) ovat verenkuvan muutokset eli valkosolujen runsaus tai vähäisyys.


title: Perfenatsiini

text: Yleisiä haittoja (1−9 %:lla käyttäjistä) ovat seuraavat ekstrapyramidaalioireet: äkilliset lihasten liikehäiriöt, motorinen levottomuus kuten kyvyttömyys pysyä paikoillaan; parkinsonismi (esim. vapina ja lihasjäykkyys), pakkoliikkeet ja suun ympäristön vapina. Yhtä yleisiä ovat kuukautishäiriöt, rintojen kasvu sekä naisilla että miehillä ja rintojen arkuus, ruokahalun muutokset ja painon vaihtelu, väsymys etenkin alussa, alentunut verenpaine ja iho-oireet, kuten nokkos- tai muu ihottuma, kutina ja valoyliherkkyys.


title: Perfenatsiini

text: Perfenatiini voi joskus aiheuttaa katatonisen tilan, johon liittyy vakavia ekstrapyramidaalioireita, kuten parkinsonismia tai lihasten nykimistä. Haittavaikutuksia helpotetaan joko lopettamalla perfenatsiinilääkitys, tai vaimentamalla sivuvaikutuksia antikolinergisella tai bentsodiatsepiinilääkityksellä, tai sähköhoidolla.


title: Perfenatsiini

text: Kuten muidenkin antipsykoottisten lääkkeiden kohdalla, lääkkeen pitkä-aikaisen, korkea-annoksisen käytön on osoitettu johtavan kognitiivisten kykyjen heikkenemiseen ja aivovaurioihin.


title: Perfenatsiini

text: Silmän ja verkkokalvojen vahingoittumista ei ole toistaiseksi havaittu, mutta viherkaihin paheneminen on mahdollista.


title: Perfenatsiini

text: Kuten muiden perinteisten antipsykoottien käytössä, positiivisten oireiden (kiihtyneisyys, vainoharhaisuus, hallusinaatiot ja harhaluulot) tukahtuminen on paljon selvempää kuin negatiivisten oireiden (esimerkiksi emotionaalinen ja sosiaalinen syrjäänvetäytyminen) korjaantuminen.


title: Perfenatsiini

text: Pahoinvointia ja huimausta ehkäisevät vaikutukset voivat vaikeuttaa diagnoosin tekemistä aivovauriotapauksissa.


title: Perfenatsiini

text: Perfenatsiini on viisi kertaa tehokkaampaa kuin klooripromatsiini, jolla jo on voimakkaita sivuvaikutuksia. Vartiainen esittää teoksessaan antipsykoottisen tehon samoissa lääkeaineissa olevan 6-kertaisena, ja perfenatsiinin myrkyllisyyden puolittuneen verrokkiinsa, siis klooripromatsiiniin nähden.


title: Perfenatsiini

text: Perfenatsiini voi kasvattaa diabeetikoiden insuliinintarvetta.


title: Perfenatsiini

text: Perfenatsiini voimistaa muiden aineiden, kuten alkoholin, masennuslääkkeiden, unilääkkeiden ja antihistamiinien, keskushermostoa lamaavaa vaikutusta. Perfenatsiinia saaville potilaille adrenaliini saattaa aiheuttaa verenpaineen laskua. Tupakointi voi nopeuttaa perfenatsiinin poistumista elimistöstä ja alentaa sen pitoisuutta verinesteessä.


title: Perfenatsiini

text: Matolääkkeenä käytettävä piperatsiini saattaa voimistaa perfenatsiinin ekstrapyramidaalisia sivuvaikutuksia. Antibioottina käytettävän streptomysiinin haitalliset hermomyrkkyvaikutukset saattavat peittyä perfenatsiinin huimausta estävän vaikutuksen takia.


title: Perfenatsiini

text: Fluoksetiini nostaa perfenatsiinin verinestepitoisuutta ja pidentää sen puoliintumisaikaa. Kaikki psykoosilääkkeet saattavat aiheuttaa tramadolin kanssa käytettyinä kouristelua.


title: Perfenatsiini

text: Perfenatsiinin yliannostuksen hengenvaarallisena rajana pidetään määrää 800 mg. Muut samansuuntaisesti vaikuttavat lääkkeet madaltavat hengenvaarallisuuden rajaa. Amitriptyliini on yksi tällainen lääkeaine, jota myös Pertriptylissä esiintyy.


title: Perfenatsiini

text: Perfenatsiini on keskivahva psykoosilääke. Antipsykoottiselta lääkevaikutukselta 8 milligrammaa perfenatsiinia vastaa 100 milligrammaa klooripromatsiinia.


title: Perfenatsiini

text: Perfenatsiinin imeytyy suun kautta 40-%:sti ja sen puoliintumisaika on 8–12 tuntia. Annostelu tapahtuu yleensä kaksi tai kolme kertaa päivässä. 1/3 voidaan antaa aamulla ja 2/3 nukkumaanmenon yhteydessä, jotta sivuvaikutuksina tulevat alentunut verenpaine ja rauhoittava vaikutus ajoittuvat enimmäkseen yöaikaan.


title: Perfenatsiini

text:
Ensimmäinen Suomeen tuoduista lääkeainevalmisteista oli myyntinimeltään Trilafon®.
Perfenatsiinia myydään Suomessa kauppanimillä Peratsin® ja Pertriptyl®, joista jälkimmäinen on tablettimuotoinen yhdistelmävalmiste, sisältäen perfenatsiinin ohella amitriptyliinia. Peratsinia myydään tabletteina, depottabletteina sekä lihakseen pistettävinä ruiskeina.


title: Kingston (Kanada)

text: Kingston on Ontarion provinssissa Kanadassa sijaitseva kaupunki, jonka väkiluku on noin 123 000 (2011) ja esikaupunkeineen 152 000 (2006). Se sijaitsee Saint Lawrence -joen alkukohdassa Ontariojärven itäpohjukassa.


title: Kingston (Kanada)

text: Kaupungissa on kaksi yliopistoa. Näistä suurempi on vuonna 1841 perustettu Queen’s University, jossa on noin 16 000 opiskelijaa. Vuonna 1876 perustettu Royal Military College on puolestaan Kanadan ainoa sotilasakatemia.


title: Maa aikojen alussa (elokuvasarja)

text: Maa aikojen alussa on puhuvista dinosauruksista kertova animaatioelokuvasarja, jonka ensimmäinen elokuva "Maa aikojen alussa" ilmestyi vuonna 1988. Sitä olivat tuottamassa George Lucas, Steven Spielberg ja Don Bluth, joka myös ohjasi ensimmäisen elokuvan. Elokuvien jatko-osissa he eivät enää olleet mukana.


title: Maa aikojen alussa (elokuvasarja)

text: Vuonna 2007 Maa aikojen alussa -elokuvasarjasta tuotettiin myös animaatiosarja "Maa aikojen alussa", jonka tarinat sijoittuvat elokuvan "Maa aikojen alussa 13" jälkeisiin tapahtumiin.


title: Fran Tarkenton

text: Francis Asbury Tarkenton (s. 3. helmikuuta 1940) on yhdysvaltalainen amerikkalaisen jalkapallon pelaaja. Hänet on nimetty sekä Pro Football Hall of Fameen (1986) että College Football Hall of Fameen (1987).


title: Fran Tarkenton

text: Tarkenton syntyi Virginian Richmondissa, mutta suoritti lukio- ja yliopisto-opintonsa Georgian osavaltiossa.


title: Fran Tarkenton

text: Tarkenton oli huipputason NFL-pelinrakentaja vuosina 1961–1978 joukkueissa Minnesota Vikings ja New York Giants, mutta hänen edustamansa joukkueet eivät koskaan menestyneet Super Bowlissa. Tarkentonin Vikings hävisi 1970-luvulla Super Bowlin kolme kertaa. Tarkenton on kuitenkin saavuttanut NFL:n pelinrakentajista viidenneksi eniten runkosarjan otteluvoittoja (124) sekä tehnyt vähintään yhden juoksumaalin 15 peräkkäisellä kaudella, mikä on edelleen NFL:n pelinrakentajien ennätys.


title: Fran Tarkenton

text: Tarkenton kuului yhdeksästi Pro Bowl -joukkueeseen. Hän on urheilusaavutustensa ohella kirjoittanut, esiintynyt televisiossa ja vaikuttanut tietokonealalla.


title: Oliivipuukoalitio

text: Oliivipuukoalitio oli Italiassa eri muodoissa vuosina 1995–2007 toiminut keskustavasemmistolainen poliittinen liittouma. Sen pohjalta perustettiin syksyllä 2007 Partito Democratico.


title: Oliivipuukoalitio

text: Ensimmäinen Oliivipuukoalitio () osallistui huhtikuun 1996 vaaleihin yhdessä Partito della Rifondazione Comunistan kanssa ja voitti ne. Romano Prodista tuli pääministeri. Prodin ensimmäinen hallitus kaatui lokakuussa 1998, kun kommunistit jättivät sen. Oliivipuu oli myös Massimo D’Aleman I ja II hallituksen sekä Giuliano Amaton II hallituksen ydin. Oliivipuu hävisi 2001 vaalit Silvio Berlusconin Casa delle Libertàlle. Koalitio hajosi pian puolueiden välisiin riitoihin Prodin jätettyä tehtävänsä.


title: Oliivipuukoalitio

text: Toinen Oliivipuukoalitio () osallistui kesän 2004 europarlamenttivaaleihin ja sai 31,1 % äänistä. Se oli tällä kertaa yhtenäisempi, ja siihen kuului vain kolme edellisen koalition kahdeksasta (Democratici di Sinistra, Democrazia è Libertà – La Margherita ja Socialisti Democratici Italiani) puolueesta sekä uusi pieni Movimento Repubblicani Europei.


title: Oliivipuukoalitio

text: Syyskuussa 2004 muodostettiin näiden neljän puolueen kesken Uniti nell’Ulivo tai FED. Se muodosti laajemman vaalikoalition L’Unione.


title: Koruluri

text: Koruluri ("Trichoglossus ornatus") on sateenkaarilurien sukuun kuuluva kaija.


title: Koruluri

text: Linnun pituus on noin 25 cm. Aikuisen linnun otsa, päälaki ja korvanpeitinhöyhenet ovat violetinsiniset, posket ja alemmat korvapeitinhöyhenet kirkkaan oranssinpunaiset, takaraivo punainen, kaulassa keltainen vyö, kurkku ja rinta oranssinpunaiset ja höyhenten reunat sinimustat saaden ne näyttämään raidallisilta, vatsa vihreän ja kellanvihreän kirjava, selkäpuoli kirkkaanvihreä, siiven alapeitinhöyhenet keltaiset ja pyrstö päältä vihreä ja alapuolelta himmeän keltainen. Nokka on oranssinpunainen, iiris oranssi ja koivet vihertävänharmaat. Sukupuolet ovat samanvärisiä. Äänet ovat korkeita vihellyksiä ja kirkumista.


title: Koruluri

text: Nuoren linnun takaraivo on vihreä ja seassa on punaista, vatsa voimakkaan kellankirjava, rinnan raidoitus heikompaa, nokka on ruskehtava ja iiris ruskea..


title: Koruluri

text: Koruluri esiintyy Indonesian Sulawesissä koko saaren alueella ja sitä ympäröivillä läheisillä saarilla.


title: Koruluri

text: Korulurin esiintymisalueen laajuus on 50 000–100 000 neliökilometriä ja sen kanta on elinvoimainen.


title: Koruluri

text: Korulurit elävät vuorenrinteiden metsänreunoissa ja metsissä kilometrin korkeudelle saakka. Ne välttelevät tiheitä vanhoja metsiä ja ovat vähälukuisia rannikon alavilla mailla.


title: Koruluri

text: Laji on ilmeisesti yksiavioinen. Pesintä tunnetaan vankeudessa eläneen parin pesinnästä. Naaras muni 2 pyöreätä munaa, joita haudottiin 27 päivää. Naaras pysyi tiiviisti pesässä ja koiras liittyi sen seuraan yöksi mutta se tuskin osallistui haudontaan. Poikaset jättivät pesän 80 päivän ikäisinä.


title: Koruluri

text: Korulurit liikkuvat yleensä pareittain tai pienissä parvissa ja ruokailevat enimmäkseen puiden latvuksissa. Se on varsin kesy ruokaillessaan. Ne syövät pääasiassa siitepölyä, mettä, kukkia, siemeniä ja hedelmiä. Niiden nokka ja kieli ovat erilaistuneet siten, että nokka on kapea ja kielen päässä on eräänlainen harja siitepölyn nuolemista varten.


title: Walter Veltroni

text: Walter Veltroni (s. 3. heinäkuuta 1955) on italialainen poliitikko, joka oli Demokraattisen puolueen puheenjohtaja vuodesta 2007 helmikuuhun 2009. Hän oli Rooman pormestari vuosina 2001–2008.


title: Walter Veltroni

text: Hän liittyi Italian kommunistisen puolueen (PCI) nuorisojärjestöön 15-vuotiaana. Hänet valittiin Rooman kaupunginvaltuustoon 1976 ja parlamenttiin 1987. Kommunistisen puolueen sihteeristön jäsenenä hän oli viemässä puoluetta kohti sosiaalidemokratiaa.


title: Walter Veltroni

text: Veltroni on ammatiltaan journalisti. Hän oli Vasemmistodemokraattisen puolueen "L'Unità'-lehden päätoimittajana 1992–1996.